text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Nduna za Ŵaperesiya zikunozgera chiŵembu Daniyeli (1-9)
-
Daniyeli wakulutilira kulomba (10-15)
-
Daniyeli waponyeka mu chikhululu cha nkhalamu (16-24)
-
Themba Dariyasi likuchindika Chiuta wa Daniyeli (25-28)
6 Dariyasi wakawona kuti ntchiwemi kwimika ŵawusi 120 mu vigaŵa vyose vya ufumu.+
2 Pachanya pawo pakaŵa nduna zitatu, ndipo yumoza mwa nduna izi wakaŵa Daniyeli.+ Ŵawusi+ ŵa vigaŵa ŵakaphaliranga nduna izi umo vinthu vikenderanga mwakuti vinthu vya themba vileke kunangika.
3 Sono Daniyeli wakamanyanga vinthu kuluska nduna zinyake na ŵawusi ŵa vigaŵa chifukwa iyo wakaŵa na mzimu wapadera.+ Ndipo themba likaghanaghana kumukwezga pachanya pa uthemba wose.
4 Pa nyengo yira, nduna zinyake na ŵawusi ŵa vigaŵa ŵakapenjanga vifukwa vyakuti ŵamumangalire Daniyeli pa kendeskero kake ka vinthu mu uthemba uwu. Kweni ŵakatondeka kusanga kafukwa panji upusikizgi uliwose mwa iyo, chifukwa wakaŵa wakugomezgeka ndipo wakazerezganga ntchito yayi nesi kuchita upusikizgi uliwose.
5 Penepapo ŵanalume aŵa ŵakati: “Mwa uyu Daniyeli tisangengemo chifukwa chilichose chara chakuti timumangalire. Pekha apo tingamusanga kafukwa mpha chigaŵa chakukhwaskana na dango la Chiuta wake.”+
6 Ntheura nduna izi na ŵawusi ŵa vigaŵa wose pamoza ŵakawungana pamaso pa themba, ndipo ŵakati kwa iyo: “Mwe Themba Dariyasi, mukhale muyirayira.
7 Ŵalaraŵalara wose ŵa ufumu, ŵakapiteni, ŵawusi ŵa vigaŵa, nduna, na ŵalongozgi ŵapangana kuti imwe themba muzomerezge dango lakukanizga kuti kwa mazuŵa 30, waliyose uyo walombenge kwa chiuta munyake panji munthu munyake padera pa imwe, themba, waponyeke mu chikhululu cha nkhalamu.+
8 Sono, imwe themba, zomerezgani dango ili na kusayinira,+ kuti lileke kusinthika, mwakuyana na dango la Ŵamedi na Ŵaperesiya, ilo likusintha chara.”+
9 Ntheura Themba Dariyasi likasayinira chikalata cha dango lakukanizgira chira.
10 Kweni Daniyeli wakati wamanya waka kuti dango lasayinirika, wakanjira mu nyumba yake iyo mawindo gha chipinda chake chamuchanya ghakaŵa ghakujura ndipo ghakalazga ku Yerusalemu.+ Ndipo katatu pa zuŵa wakajikamanga pasi makongono ghake na kulomba ndiposo kulumba Chiuta wake, nga umo wakachitiranga pambere dango ili lindaŵikike.
11 Nyengo yeneyira, ŵanalume aŵa ŵakanjira mwakubuchizga ndipo ŵakasanga Daniyeli wakulomba na kuŵeyelera Chiuta wake kuti wamuchitire lusungu.
12 Ntheura ŵakaluta kwa themba na kulikumbuska za chikalata cha themba, ŵakati: “Asi mukasayinira chikalata chakuti kwa mazuŵa 30, munthu waliyose uyo walombenge kwa chiuta munyake panji munthu munyake padera pa imwe themba wakwenera kuponyeka mu chikhululu cha nkhalamu?” Themba likazgora kuti: “Mwakuyana na dango la Ŵamedi na Ŵaperesiya ilo likusintha chara, nkhani iyi njakumanyikwa makora.”+
13 Nyengo yeneyiyo, ŵakati kwa themba: “Daniyeli, uyo wakakoleka wuzga kufuma ku Yuda,+ wandamupulikirani, mwe themba, nesi kupulikira dango ilo mukasayinira, kweni wakulomba katatu pa zuŵa.”+
14 Themba likati lapulika ichi, likasuzgika chomene maghanoghano, ndipo likayezga kupenja nthowa iyo lingathaskira Daniyeli. Likayezeska chomene kupenja nthowa yakumuponoskera m’paka zuŵa likanjira.
15 Paumaliro ŵanalume ŵara ŵakalutira lumoza kwa themba, ndipo ŵakati kwa themba: “Manyani, mwe themba, kuti dango la Ŵamedi na Ŵaperesiya ndakuti chilichose icho themba lakanizga panji dango ilo limika lingasinthikanga chara.”+
16 Ntheura themba likalangura, ndipo ŵakiza nayo Daniyeli na kumuponya mu chikhululu cha nkhalamu.+ Themba likati kwa Daniyeli: “Chiuta wako uyo ukumuteŵetera nyengo zose wakuthaskenge.”
17 Ŵakiza na libwe na kubenekelera pa mulomo wa chikhululu, ndipo themba likadindapo na mphete yake yachidindo ndiposo na mphete yachidindo ya ŵakuchindikika ŵake, mwakuti paleke kusinthika kanthu kakukhwaskana na Daniyeli.
18 Themba likaluta ku nyumba yake yauthemba. Likatchezera kuziŵizga kurya, ndipo likakana chakusanguluska chilichose, kweniso likatondeka kugona tulo.
19 Chakumatandakucha, kukati kwamba kungweluka, themba likawuka ndipo mwaluŵiro likaluta ku chikhululu cha nkhalamu.
20 Likati lafika pafupi na chikhululu, likachema Daniyeli na mazgu ghachitima. Themba likafumba Daniyeli kuti: “We Daniyeli, muteŵeti wa Chiuta wamoyo, kasi Chiuta wako uyo ukumuteŵetera nyengo zose wakuthaska ku nkhalamu?”
21 Penepapo Daniyeli wakati kwa themba: “Mwe themba, mukhale muyirayira.
22 Chiuta wane wangutuma mungelo wake na kujara mulomo wa nkhalamu+ ndipo zindanipweteke,+ pakuti nkhasangika wambura mulandu kwa iyo, nanga ndimwe, A themba, nindamuchitiranipo kaheni kalikose.”
23 Themba likasekelera chomene, ndipo likalangura kuti Daniyeli wafumiskike mu chikhululu. Daniyeli wakafumiskika mu chikhululu, ndipo wakapwetekeka palipose yayi chifukwa wakagomezga Chiuta wake.+
24 Themba likalangura, ndipo ŵakiza nawo ŵanalume awo ŵakamumangalira Daniyeli. Ndipo ŵakaŵaponya mu chikhululu cha nkhalamu, pamoza na ŵana ŵawo na ŵawoli ŵawo. Pambere ŵandafike pasi pa khululu, nkhalamu zikaŵapokelera na kuteketa viwangwa vyawo vyose.+
25 Penepapo Themba Dariyasi likalembera ŵanthu wose, mitundu yose, na ŵanthu ŵa viyowoyero vyose awo ŵakakhalanga pa charu chose chapasi,+ likati: “Mtende ukuru uŵe namwe!
26 Nkhulangura kuti mu vigaŵa vyose vya uthemba wane, ŵanthu ŵakwenera kopa na kumbwambwantha pamaso pa Chiuta wa Daniyeli.+ Chifukwa ni Chiuta wamoyo ndipo wakukhalilira muyirayira. Ufumu wake uzamuparanyikapo chara, ndipo muwuso wake ngwamuyirayira.+
27 Iyo wakuthaska,+ wakuponoska, na kuchita vimanyikwiro ndiposo vyakuzizwiska kuchanya na pa charu chapasi,+ pakuti wathaska Daniyeli ku njoŵe za nkhalamu.”
28 Ntheura Daniyeli uyu vinthu vikamwendera makora mu uthemba wa Dariyasi+ na mu uthemba wa Sayirasi Muperesiya.+
Tumizgani
Tumizgani
Daniyeli 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=27&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D27%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Salimo la ŵana ŵa Kora.+ Sumu.87 Msumba wake wali kuwuzenga pa mapiri ghatuŵa.+2 Yehova wakutemwa vipata vya Ziyoni+Kuluska mahema ghose gha Yakhobe.3 We msumba wa Chiuta waunenesko,+ vinthu vyauchindami vikuyowoyekera iwe. (Selah)4 Rahabi+ na Babuloni nkhuŵapendera pamoza na awo ŵakunimanya.Wonani Filisitiya na Ture, pamoza na Kushi.Vizamuyowoyeka kuti: “Uyu ndiyo wakababikira kura.”5 Pa Ziyoni vizamuyowoyeka kuti:“Waliyose wakababikira mwa iyo.”Ndipo Wapachanya Nkhanira wamukhozgenge.6 Pakulemba ŵanthu, Yehova wazamupharazga kuti:“Uyu ndiyo wakababikira kura.” (Selah)7 Ŵakwimba sumu+ na ŵakuvina+ ŵatenge:“Mbwiwi zane zose zili mwa iwe.”*+
Mazgu Ghamusi
^ Panji kuti, “Ndiwe chisimi cha vinthu vyose kwa ine.”

robotstxt: allowed

filter: keep


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Mboniwoni ya Paulosi (1-7a)
-
Paulosi wali na “munga mu thupi” (7b-10)
-
Nkhaŵa wapasi yayi ku ŵapositole ŵapachanya (11-13)
-
Paulosi wakufipira mtima Ŵakorinte (14-21)
12 Nkhwenera kunotha. Nangauli nkhumanya kuti kunotha kulije chandulo, kweni niyowoyenge mboniwoni+ na ivyo Fumu yanivumbulira.+
2 Nkhumanya munthu munyake uyo wakaŵa mu umoza na Khristu vyaka 14 ivyo vyajumpha, wakatolekera ku machanya ghachitatu. Apo wakatolekanga kwali wakaŵa mu thupi nkhumanya yayi, kwali wakaŵa kuwaro kwa thupi nkhumanya yayi. Chiuta ndiyo wakumanya.
3 Nkhumumanya munthu uyu. Kweni kuti wakaŵa mu thupi panji kuwaro kwa thupi, nkhumanya yayi. Chiuta ndiyo wakumanya.
4 Wakatolekera ku paradiso ndipo wakapulika mazgu agho ghangayowoyeka yayi, ndipo munthu wakuzomerezgeka yayi kughayowoya.
5 Ninothenge chifukwa cha munthu uyu, kweni ninothenge chifukwa cha namwene yayi kupatulako mu kulopwa kwane.
6 Pakuti usange ningakhumba kunotha, niŵenge muzeleza yayi, chifukwa niyowoyenge unenesko. Kweni nkhujikanizga, mwakuti paŵavye munthu wanilumbe chomene kuluska ivyo wakuwona mwa ine panji ivyo wakupulika kwa ine,
7 chifukwa cha vinthu vinandi ivyo Chiuta wanivumbilira.
Kuti nileke kujikwezga mwakujumphizga, nkhapika munga mu thupi,+ mungelo wa Satana, kuti wanitimbenge, mwakuti nileke kukwezgeka mwakujumphizga.
8 Nkhaŵeya Fumu katatu kuti munga ufumeko kwa ine.
9 Kweni wakati kwa ine: “Lusungu lwane lukuru ulo nakulongora ndakukwana, pakuti para iwe walopwa ndipo nkhongono zane zikuŵa zakufikapo.”+ Ntheura, mwakukondwa chomene, ninothenge mu kulopwa kwane, mwakuti nkhongono za Khristu zikhalilire pa ine nga ni hema.
10 Ntheura nkhukondwa para nkhuŵa wakulopwa, ŵanyake ŵakunichitira msinjiro, nkhusoŵa pakukora, nkhutambuzgika na kusangana na maunonono chifukwa cha Khristu. Pakuti para nili wakulopwa, apo ndipo nkhuŵa wankhongono.+
11 Nazgoka muzeleza. Mukanichichizga ndimwe, pakuti nkhenera kulumbika na imwe. Pakuti munthowa yiliyose nkhaŵa wapasi yayi ku ŵapositole ŵinu ŵapachanya, nangauli nili kanthu yayi.+
12 Imwe mukawona vimanyikwiro vyakuti ndine mpositole, mukawona umo nkhazizipizgira,+ ndiposo mukawona vimanyikwiro na minthondwe na milimo yankhongono.+
13 Chifukwa ni mpha apo imwe mukapambanapo na mipingo yinyake yose, padera pa fundo yakuti ine nkhaŵa mphingo yayi kwa imwe?+ Munigowokere na mtima wose kwananga uku.
14 Wonani, aka nkhachitatu nili wakunozgeka kwiza kwa imwe, kweni nizamuŵa mphingo yayi. Pakuti nkhupenja ivyo muli navyo yayi,+ kweni imwe. Chifukwa ŵana+ ŵakwenera kusungira ŵapapi ŵawo yayi, kweni ŵapapi ndiwo ŵakwenera kusungira ŵana ŵawo.
15 Ndipo ine nili wakunozgeka kutaya vyane vyose na kujipeleka nkhanira chifukwa cha umoyo winu.+ Usange nkhumutemwani chomene, kasi ine nkhwenera kutemweka pachoko?
16 Kweni nanga viŵe nthena, nkhamuphyorani yayi.+ Kweni imwe mukuti, nkhaŵa “muryarya,” ndipo nkhamukorani “na uchenjezi.”
17 Kasi nkhasangirapo mwaŵi pa imwe kwizira mwa waliyose uyo nkhamutumirani?
18 Nkhachiska Tito kuti wize kwa imwe pamoza na mubali yumoza. Kasi Tito wakasangirapo mwaŵi pa imwe?+ Asi tikenda mu mzimu wakuyana? Asi tikenda mu mendero ghakuyana?
19 Kasi nyengo yose iyi mwaghanaghananga kuti tajivikiliranga kwa imwe? Tikuyowoya panthazi pa Chiuta pakuŵa ŵa Khristu. Kweni ŵakutemweka, tikuchita vinthu vyose kuti imwe muzengeke.
20 Pakuti nkhopa kuti para niza, ningazakamusangani umo nkhukhumbira yayi, ndipo ine ningazakaŵa umo mukukhumbira yayi. M’malo mwake, panji pangazakaŵa zawe, sanji, maukali, mphindano, kusesa, mphwepwerezga, kujitukumura, na mautimbanizgi.
21 Panyake para nizaso, Chiuta wane wangazakanikhizga pakati pinu, ndipo ningazakatengera chifukwa cha ŵanandi awo ŵakananga, kweni ŵandang’amuke mtima kuti ŵaleke maukazuzi ghawo na uzaghali na ukwakwa ivyo ŵakuchita.
Tumizgani
Tumizgani
2 Ŵakorinte 12
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=47&Chapter=12&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D47%26Chapter%3D12%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 8 Kweni Chiuta wakakumbuka Nowa na vinyama vyose vyamuthengere na vinyama vyakuŵeta ivyo vikaŵa nayo mu chingalaŵa.+ Chiuta wakaputiska mphepo pa charu chapasi ndipo maji ghakamba kukamuka.2 Viziŵa vya ndimba za maji na vyakujalira maji vyakuchanya vikajalika, ndipo vula yikaleka kulokwa.*+3 Maji ghakamba kukamuka pachokopachoko pa charu chapasi. Kuzakafika kuumaliro wa mazuŵa 150, maji ghakaŵa kuti ghakamuka.4 Mu mwezi wa 7, pa zuŵa la 17 la mwezi uwo, chingalaŵa chikakhala pa mapiri gha Ararati.5 Ndipo maji ghakalutilira kukamuka m’paka mu mwezi wa 10. Pa zuŵa lakwamba la mwezi wa 10, mitu ya mapiri yikawoneka.+6 Ghakati ghamara mazuŵa 40, Nowa wakajura windo+ la chingalaŵa ilo wakapanga.7 Wakatuma chaholi* ndipo wakadukanga waka kuwaro na kuwerako, m’paka apo maji ghakakamukira pa charu chapasi.8 Pamanyuma wakatuma nkhunda kukawona usange maji ghaphwa pa charu.9 Nkhunda yikasanga malo ghalighose yayi ghakuti yidekepo.* Ntheura yikawelera kwa iyo mu chingalaŵa chifukwa maji ghakaŵa kuti ghachali pa charu chose chapasi.+ Ndipo Nowa wakafumiska woko lake na kuyinjizga mu chingalaŵa.10 Wakalindizga mazuŵa ghanyake 7, ndipo wakatumaso nkhunda kuwaro kwa chingalaŵa.11 Nkhunda yikati yawelera kwa iyo namise, wakawona kuti yikaŵa na hamba liteta la maolive ku mulomo wake ilo yikatonthora. Ntheura Nowa wakamanya kuti maji ghakamuka pa charu chapasi.+12 Wakalindizgaso mazuŵa ghanyake 7, wakatumaso nkhunda, kweni yikaweleraso kwa iyo chara.13 Mu chaka cha 601,+ mu mwezi wakwamba, pa zuŵa lakwamba la mwezi uwo, maji ghakakamuka pa charu chapasi. Nowa wakawuskapo chibenekelero cha chingalaŵa ndipo wakawona kuti charu chikamba komira.14 Mu mwezi wachiŵiri, pa zuŵa la 27 la mwezi uwo, charu chapasi chikawomilirathu.15 Sono Chiuta wakati kwa Nowa:16 “Fuma mu chingalaŵa, iwe, muwoli wako, ŵana ŵako, na ŵakamwana ŵako.+17 Fuma navyo vyamoyo vya mtundu uliwose,+ vyamoyo vyakuduka mudera, vinyama na vyose vyakukhwaŵa pa charu chapasi, kuti vyandane* pa charu chapasi, vibabane na kuŵa vinandi.”+18 Ntheura Nowa wakafuma pamoza na ŵana ŵake,+ muwoli wake, na ŵakamwana ŵake.19 Vyamoyo vyose, vinyama vyose vyakukhwaŵa, vyamoyo vyose vyakuduka mudera, na vyose ivyo vikwenda pa charu chapasi vikafuma mu chingalaŵa kuyana na mitundu yake.+20 Penepapo Nowa wakazengera Yehova jotchero,+ wakatorapo vinyake mwa vinyama vyose vyambura kufipirwa na vyamoyo vyose vyakuduka mudera vyambura kufipirwa,+ ndipo wakapeleka sembe zakotcha pa jotchero.+21 Yehova wakamba kupulika sungu liwemi.* Ntheura Yehova wakati mu mtima wake: “Nizamutembaso charu yayi+ chifukwa cha munthu, pakuti maghanoghano gha mtima wa munthu ngaheni kwambira waka pa wanichi wake.+ Nizamuparanyaso yayi vyamoyo vyose nga umo nachitira.+22 Kwamba sono, charu chapasi chizamulekapo yayi kuŵa na nyengo yakuseŵera mbuto na yakuvunira, yakuzizima na yakotcha, chihanya na chifuku, ndiposo muhanya na usiku.”+


text: 9 Ivi vikati vyachitika, ŵakaronga ŵakiza kwa ine, ŵakati: “Ŵaisrayeli, ŵasembe,* na Ŵalevi, ŵachali ŵandajipature ku ŵanthu ŵa mu vyaru na ku vyakuchita vyaukazuzi+ vya Ŵakenani, Ŵahiti, Ŵaperizi, Ŵayebusi, Ŵaamoni, Ŵamowabu, Ŵaeguputo,+ na Ŵaamori.+2 Ŵali kutora ŵana ŵawo ŵasungwana kuŵa ŵawoli ŵawo na ŵawoli ŵa ŵana ŵawo ŵanalume.+ Sono iwo, mphapu*+ yakupatulika, ŵasazgikana na ŵanthu ŵa mu vyaru.+ Ŵakaronga na ŵachiŵiri kwa ŵawusi ndiwo ŵali panthazi pa kuleka kugomezgeka uku.”3 Nkhati napulika waka ichi, nkhapalura chakuvwara chane na munjilira wane wa mawoko ghafupi. Nkhakwenyura sisi ku mutu na mwembe wane, nkhakhala pasi na kuzukuma.4 Waliyose uyo wakachindikanga* mazgu gha Chiuta wa Israyeli wakiza pafupi nane chifukwa cha kuleka kugomezgeka kwa ŵanthu awo ŵakawera ku wuzga. Pa nyengo iyi nkhakhala pasi na kuzukuma m’paka nyengo yakupelekera sembe ya vyamuminda ya mise.+5 Pa nyengo yakupelekera sembe ya vyamuminda ya mise+ nkhimilira na soni zane, chakuvwara chane na munjilira wane vikaŵa vyakupaluka, ndipo nkhajikama pa makongono na kutandazulira mawoko ghane kwa Yehova Chiuta wane.6 Nkhati: “A Chiuta wane, nkhuchita soni kwinuskira chisko chane kwa imwe, mwe Chiuta wane, chifukwa maubudi ghithu ghandana ndipo mulandu withu wafika m’paka kuchanya.+7 Mulandu withu waŵa ukuru kwamba mu mazuŵa gha ŵasekuru ŵithu m’paka muhanya uno.+ Ndipo chifukwa cha maubudi ghithu, ise, mathemba ghithu, na ŵasembe ŵithu, tapelekeka mu woko la mathemba gha vyaru, ku lupanga,+ wuzga,+ kupokeka vinthu vithu,+ na ku soni, umo viliri muhanya uno.+8 Kweni sono mu kanyengo kachoko, Yehova Chiuta withu watilengera lusungu, wazomerezga kuti ŵakukhalapo ŵapone. Watipa malo ghakuvikilirika mu malo ghake ghatuŵa,+ kungweluska maso ghithu, mwe Chiuta withu, na kutisisipuska pachoko mu wuzga withu.9 Pakuti nangauli ndise ŵazga,+ Chiuta withu wandatijowore mu wuzga withu. Kweni watilongora lusungu* pamaso pa themba la Peresiya,+ kutisisipuska mwakuti tiwuske nyumba ya Chiuta withu,+ kunozga ivyo vikabwanganduka, na kutipa linga lamalibwe* mu Yuda na mu Yerusalemu.10 “Kweni kasi sono tiyowoyechi, A Chiuta withu, pamasinda pa ivi? Pakuti tasida malango ghinu,11 agho mukatipa kwizira mu ŵateŵeti ŵinu ntchimi, ghakuti: ‘Charu icho mwamupoka kuŵa chinu, ntcharu chakufipirwa na ukazuzi wa ŵanthu awo ŵakukhalamo, chifukwa cha maunyankhasi agho ghazuzga charu kufuma ku chigoti m’paka ku chigoti.+12 Ntheura, mungapelekanga chara ŵana ŵinu ŵasungwana ku ŵana ŵawo ŵanalume panji kutolera ŵana ŵinu ŵanalume ŵana ŵawo ŵasungwana.+ Mungayezganga chara kuŵakhumbira mtende na usambazi,+ mwakuti muŵe ŵankhongono na kurya viwemi vya charu na kuchipoka kuŵa cha ŵana ŵinu muyirayira.’13 Pa vyose ivyo vyatiwira chifukwa cha milimo yithu yiheni na mulandu withu ukuru, imwe A Chiuta withu, mundatichitire kuyana na maubudi ghithu,+ ndipo mwazomerezga kuti ise tili pano tipone.+14 Kasi tisweso malango ghinu pakutolerana na ŵanthu awo ŵakuchita maunyankhasi agha?+ Asi mutikwiyirenge chomene na kutimara tetete, kwambura kutisidirako wakukhalako panji wakupona?15 A Yehova Chiuta wa Israyeli, ndimwe murunji,+ chifukwa ise tapona nga ŵakukhalapo m’paka muhanya uno. Wonani, tili pamaso pinu na mulandu withu, pakuti chingachitika chara kwimilira pamaso pinu chifukwa cha mulandu uwu.”+


text:
Kuleka Kupulikiska Baibolo Ni Ngozi
Kasungwana kanyake kavyaka 4 kakawona josi likufuma mu fakitare. Lati lafika muchanya likawonekanga nga ni mabingu. Ntheura kasungwana aka kakawonanga nga kuti ntchito ya fakitare iyi nkhupanga mabingu. Ivyo kasungwana aka kakayowoya vingaŵa nga vyakusekeska. Kweni ivi vikulongora kuti umoyo withu ungaŵa pangozi para tindapulikiske fundo yinyake. Mwachiyelezgero, munthu wangaŵika umoyo wake pangozi para watondeka kupulikiska kamwero ka munkhwala.
Kweni chakofya chomene nkhutondeka kupulikiska fundo za mu Baibolo. Mwachiyelezgero, ŵanthu ŵanyake ŵakatondeka kupulikiska ivyo Yesu wakasambizganga. (Yohane 6:48-68) M’malo mwakuti ŵapulikiske, iwo ŵakakana kusambizgika na Yesu. Iyi yikaŵa ngozi yikuru nadi!
Kasi namwe mukuŵazga Baibolo kuti limulongozgani? Usange mukuŵazga, mukuchita makora chomene. Kweni kasi mukupulikiska yayi fundo zinyake izo mukuŵazga? Usange ndimo viliri, manyani kuti muli mwekha yayi. Tiyeni tiwone fundo zitatu izo kanandi ŵanthu ŵakuzipulikiska yayi.
Ŵanthu ŵanyake ŵakupulikiska yayi dango lakuti munthu waliyose wakwenera ‘kopa Chiuta waunenesko.’ Ŵanji ŵakughanaghana kuti tikwenera kopa Chiuta nga umo tikopera chinthu chakofya icho chingatikoma. (Mupharazgi 12:13) Kweni Chiuta wakukhumba yayi kuti ŵanthu awo ŵakumusopa ŵamuwopenge nthena. Iyo wakuti: “Ungawopanga yayi, pakuti nili nawe. Ungenjerwanga chara, pakuti ndine Chiuta wako. Nikukhozgenge, enya, nikovwirenge.” (Yesaya 41:10) Kopa Chiuta chikung’anamura kumupulikira na kumuchindika.
Ŵanthu ŵanyake ŵakubendezga mazgu gha mu Baibolo ghakuti: “Kanthu kalikose kali na nyengo yake yakutemeka . . . nyengo ya kubabika na nyengo ya kufwa.” Iwo ŵakuti Chiuta wali kulemberathu nyengo iyo munthu waliyose wazamufwira. (Mupharazgi 3:1, 2) Ndipouli, mavesi agha ghakuyowoya waka ivyo vikuchitikira munthu waliyose. Para wababika wangagwentha yayi nyifwa. Mazgu gha Chiuta ghakuyowoyaso kuti ivyo taŵanthu tikuchita, vingawovwira kukhala vyaka vinandi panji yayi. Mwachiyelezgero, Baibolo likuti: “Kopa Yehova kukusazgirako umoyo.” (Zintharika 10:27; Masalimo 90:10; Yesaya 55:3) Munthowa wuli? Usange munthu wakopa na kuchindika Chiuta, wangachita yayi nkharo ziheni nga nkhuloŵera na uzaghali.—1 Ŵakorinte 6:9, 10.
Ŵanthu ŵanyake ŵakupulikiska yayi ng’anamuro la mazgu ghakuti Chiuta ‘wasungira moto’ kuchanya na charu chapasi. Iwo ŵakugomezga kuti Chiuta wazamuwotcha charu icho tikukhalamo. (2 Petrosi 3:7) Kweni Chiuta wakulayizga kuti wazamuparanya yayi charu cheneko icho tikukhalamo. Baibolo likuti Chiuta “wakhazika charu chapasi pa malufura ghake. Chisezgekengepo chara pa malo ghake muyirayira swii.” (Salimo 104:5; Yesaya 45:18) Baibolo likuti charu chiheni ichi, kung’anamura ŵanthu ŵaheni ndiwo ŵazamuparanyikirathu nga umo vikuŵira para moto wananga vinthu. Charu icho tikukhalamo chizamuparanyikapo yayi. Para Baibolo likuyowoya za kuchanya, nyengo zinyake lingang’anamura mtambo, nyenyezi panji uko kukukhala Yehova. Vyose ivi vizamuparanyikapo yayi.
CHIFUKWA WULI NYENGO ZINYAKE ŴANTHU ŴAKUTONDEKA KUPULIKISKA BAIBOLO?
Nga umo tawonera, ŵanthu ŵanandi ŵakupulikiska yayi fundo izo ŵakuŵerenga mu Baibolo. Kweni kasi ntchifukwa wuli Chiuta wakuzomerezga kuti ŵanthu ŵanyake ŵatondeke kupulikiska? Ŵanthu ŵanyake ŵakujifumba kuti: ‘Chifukwa wuli Chiuta wavinjeru kweniso uyo wakumanya vyose, wandapeleke buku lipusu lakuti waliyose walipulikiskenge?’ Ghanaghanirani vifukwa vitatu ivyo ŵanthu ŵanyake ŵakutondekera kupulikiska Baibolo.
Baibolo lili kulembeka munthowa yakuti ŵanthu awo ŵakukhumba kusambira ndiposo mbakujiyuyura ndiwo ŵangalipulikiska. Yesu wakaphalira Adada ŵake kuti: “Nkhumulumbani pakweru Adada, Fumu yakuchanya na charu chapasi, chifukwa mwabisa vinthu ivi ku ŵavinjeru na ŵamahara ndipo mwavivumbura ku ŵana ŵachoko.” (Luka 10:21) Baibolo lili kulembeka munthowa yakuti ŵekha awo ŵali na maghanoghano ghakwenelera ndiwo ŵangalipulikiska. Ŵanthu awo mbakujikuzga ndipo ŵakujiwona kuti ‘mbavinjeru na ŵamahara,’ kanandi ŵakutondeka kupulikiska Baibolo. Kweni awo ŵakuŵazga Baibolo na maghanoghano ghakwenelera ndipo mbakujiyuyura nga ‘mbana ŵachoko,’ ndiwo ŵakupulikiska uthenga wa mu Baibolo. Ichi chikulongora kuti Baibolo lili kulembeka mwapadera chomene.
Baibolo lili kulembekera ŵanthu awo ŵakuthemba nadi Chiuta kuti waŵawovwire kulipulikiska. Yesu wakalongora kuti ŵanthu ŵakakhumbikwiranga wovwiri wa Chiuta kuti ŵapulikiske ivyo wakasambizganga. Kasi wakayowoyanga za wovwiri wuli? Yesu wakati: “Movwiri, mzimu utuŵa uwo Adada ŵazamutuma mu zina lane, uzamumusambizgani vinthu vyose na kumukumbuskani vinthu vyose ivyo namuphalirani.” (Yohane 14:26) Ntheura Chiuta wakupeleka nkhongono yake ya mzimu utuŵa kuti uwovwire ŵanthu kupulikiska ivyo ŵakuŵazga mu Baibolo. Kweni Chiuta wakupeleka yayi mzimu utuŵa ku awo ŵakujithemba, ntheura ŵakutondeka kupulikiska Baibolo. Mzimu utuŵa ukovwiraso Ŵakhristu ŵaunenesko kuti ŵawovwire ŵanthu awo ŵakukhumbisiska kupulikiska Baibolo.—Milimo 8:26-35.
Fundo zinyake izo zili mu Baibolo ni mauchimi ndipo ŵanthu ŵangazipulikiska para nyengo yake yakwana. Mwachiyelezgero, mungelo wakaphalira ntchimi Daniyeli kuti yilembe ivyo vizamuchitika kunthazi. Mungelo uyu wakati: “Daniyeli, sunga chisisi mazgu agha, na kujalira buku m’paka nyengo yaumaliro.” Kwa vyaka vinandi ŵanthu ŵakaŵazganga buku la Daniyeli kweni ŵakalipulikiskanga yayi. Nakuti nanga ni Daniyeli mwenecho wakapulikiska yayi fundo zinyake izo wakaphalirika kuti walembe. Lekani iyo wakati: “Ine nkhapulika, kweni nkhatorapo kanthu yayi.” Kweni nyengo yakuŵikika ya Chiuta yikati yakwana, ŵanthu ŵakamba kupulikiska uchimi uwo Daniyeli wakalemba. Mungelo wakati: “Lutanga Daniyeli, chifukwa mazgu agha ghakwenera kusungika chisisi na kujalirika m’paka mu nyengo yaumaliro.” Kasi mbanjani awo ŵangapulikiska uthenga wa mu Baibolo? Baibolo likuti: “Palije muheni uyo wazamupulikiska. Kweni awo ŵali na mahara ŵazamupulikiska.” (Daniyeli 12:4, 8-10) Ntheura palije uyo wangapulikiska mauchimi ghanyake gha mu Baibolo para nyengo ya Chiuta yindakwane.
Kasi vikachitikapo kuti Ŵakaboni ŵa Yehova ŵakatondeka kupulikiska fundo zinyake za mu Baibolo chifukwa chakuti nyengo ya Chiuta yikaŵa kuti yindakwane? Enya. Kweni nyengo ya Chiuta yikati yakwana, iwo ŵakapulikiska fundo izi ndipo ŵakasintha nyengo yeneyiyo ivyo ŵakagomezganga. Iwo ŵakuyezga ŵapositole ŵa Yesu awo nawo ŵakasintha ivyo ŵakaghanaghananga Yesu ŵati waŵangweluska.—Milimo 1:6, 7.
Ivyo kasungwana kakayowoya vyakuti fakitare yikupanga mabingu ni nkhani yikuru viŵi yayi. Kweni kumanya ivyo Baibolo likusambizga ni nkhani yakuzirwa chomene kwa imwe. Ntheura ntchakuzirwa chomene kuti munthu waliyose waŵazgenge Baibolo payekha na kupulikiska. Ipo mukwenera kupempha wovwiri kuti mupulikiskenge ivyo mukuŵazga. Mungapempha wovwiri kwa awo ŵakuŵazga Baibolo na maghanoghano ghakwenelera. Ŵanthu aŵa mbakujiyuyura, ŵakuthemba mzimu utuŵa wa Yehova kweniso ŵakugomezga kuti tili mu nyengo iyo mauchimi ghanyake gha mu Baibolo ghakufiskika. Pemphani mwaluŵiro Ŵakaboni ŵa Yehova kuti ŵamovwirani panji lutani pa webusayiti ya jw.org kuti mumanye vinandi. Baibolo likutilayizga kuti: “Usange ukulilira kuti upulikiske vinthu . . . umanyenge . . . nadi Chiuta.”—Zintharika 2:3-5.


text: 51 “Pulikani kwa ine, imwe mukulondezga urunji,Imwe mukupenja Yehova.Laŵiskani ku jalawe ilo muli kupandukakoNa ku khululu ilo mukajimikamo.2 Laŵiskani kwa Abrahamu wiskemweNa kwa Sara+ uyo wakamubabani.Pakuti wakaŵa yekha apo nkhamuchemanga,+Ndipo nkhamutumbika na kumwandaniska chomene.+3 Yehova wasanguluskenge Ziyoni.+Wasanguluskenge malo ghake ghose ghakupasuka,+Wazgorenge mapopa ghake nga ni Edeni+Na vidika vyake nga ni munda wa Yehova.+Kuzaya na kusekelera viŵenge mwa iyo,Kuwonga na kwimba sumu.+4 Tegherezgani kwa ine, imwe ŵanthu ŵane,Thyani khutu kwa ine, imwe mtundu wane.+Pakuti dango lifumenge kwa ine,+Ndipo weruzgi wane wakunyoloka uŵenge nga mbungweru ku ŵanthu.+5 Urunji wane uli pafupi.+Chiponosko chane chifumenge,+Ndipo mawoko ghane gheruzgenge ŵanthu.+Virwa vigomezgenge mwa ine,+Ndipo vilindilirenge woko lane.*6 Tumphuskirani maso ghinu kuchanya,Ndipo mulaŵiske pa charu chapasi.Pakuti machanya ghamwalalikirenge nga ni josi,Charu chapasi chitchujukenge nga ntchakuvwara,Ndipo awo ŵakukhalamo ŵafwenge nga ni skuwuwu.Kweni chiponosko chane chiŵenge chamuyirayira,+Ndipo urunji wane utondekengepo chara.+7 Pulikani kwa ine, imwe mukumanya urunji,Imwe mu mtima winu muli dango lane.*+Kopa chara miyuyuro ya ŵanthu,Panji kutenthema na msinjiro wawo.8 Pakuti chidoyo chiŵaryenge nga ntchakuvwara.Vidoyo vya mu malaya viŵamilimitizgenge nga ni weya.+Kweni urunji wane ukhalilirenge muyirayira,Na chiponosko chane ku miwiro yose.”+9 Wuka, wuka, ujivwalike nkhongono,Iwe woko la Yehova!+Wuka nga ni mu mazuŵa ghakale chomene, nga ni mu miwiro yakumanyuma.Asi ndiwe ukatekenyura Rahabi,*+Na kulasa chikoko chamunyanja?+10 Asi ndiwe ukakamuska nyanja, vimaji vya ndimba yikuru?+Asi ndiwe ukapanga nthowa mu nyanja kuti ŵakuwomboleka ŵambuke?+11 Ŵakuwomboleka ŵa Yehova ŵazamuwelera.+Ŵazamwiza ku Ziyoni na kusekelera kukuru,Ndipo chimwemwe chambura kumara chizamuŵa pa iwo.*+Kuzaya na kusekelera vizamuŵa vyawo,+Ndipo chitima na kutampha vizamuchimbira.+12 “Ine ndine nkhukusanguluska.+Kasi ukoperachi munthu uyo wafwenge+Na mwana wa munthu uyo wafotenge nga mbutheka wakubiliŵira?13 Kasi ukuluwirachi Yehova Mlengi wako,+Uyo wakatandawura machanya+ na kujintha charu chapasi?Zuŵa lose ukawopanga ukali wa wakuyuzga,Nga ni para wangakuparanya.Kasi sono uli nkhu ukali wa wakuyuzga?14 Uyo wasindama uku wali mu simbi wafwatukenge sonosono.+Wafwenge chara panji kukhilira ku khululu,Wasoŵenge chakurya chara.15 Kweni ine ndine Yehova Chiuta wako,Uyo wakuvundura nyanja kuti majigha ghake ghapome,+Zina lake ni Yehova wa mawumba.+16 Niŵikenge mazgu ghane mu mulomo wako,Nikubenekelerenge na mfwiri wa woko lane,+Kupanda machanya na kujintha charu chapasi+Na kuti kwa Ziyoni, ‘Ndimwe ŵanthu ŵane.’+17 Wuka, wuka, nyamukira muchanya, iwe Yerusalemu,+Wamweneiwe wamwa mu nkhombo ya ukali kufuma mu woko la Yehova.Wamwa mu chakumweramo.Wagubulizga na kupenthyapenthya nayo.+18 Pa ŵana wose awo wali kubaba, palije wakuti wamulongozge,Pa ŵana wose awo walera, palije wakuti wamukore pa woko.19 Vinthu viŵiri ivi vyakuwira.Ni njani wakulengerenge chitima?Pharanyiko na kupasuka, njara na lupanga.+Ni njani wakusanguluskenge?+20 Ŵana ŵako ŵazinduka.+Ŵagona lalilali mu makona gha msewu uliwoseNga ni mberere zamuthondo izo zawira mu ukonde.Ukali wa Yehova wapungulikira pa iwo, kuchenya kwa Chiuta wako.”21 Ntheura, pulika ichi,Iwe mwanakazi wakusuzgika na wakuloŵera, kweni na vinyo chara.22 Fumu yako Yehova, Chiuta wako, uyo wakwimira ŵanthu ŵake wakuti:“Wona, niwuskengemo mu woko lako nkhombo iyo ukupenthyapenthya nayo.+Chakumweramo, nkhombo yane ya ukali,Ndipo umwengeso chara.+23 Niyiŵikenge mu woko la awo ŵakukutombozga,+Awo ŵakuti kwa iwe: ‘Gona pasi kuti tende pachanya pako.’Ntheura iwe ukazgora muwongo wako kuŵa nga ntcharu,Nga ni msewu kuti iwo ŵendengepo.”


text:
NKHANI YA PA CHIKOPI | KASI KULOMBA NKHWAKOVWIRA NADI?
Chifukwa Wuli Chiuta Wakuti Tilombenge kwa Iyo?
Chiuta wakukhumba kuti tiŵe ŵabwezi ŵake.
Para ŵanthu ŵali paubwezi ŵakuyowoyeskana pafupipafupi mwakuti ubwezi wawo ukonde. Chiuta nayo wakukhumba kuti tiyowoyenge nayo mwakuti tiŵe ŵabwezi ŵake. Iyo wakuti: ‘Muzamunichema, mwizenge na kulomba kwa ine, ndipo nizamumupulikani.’ (Yeremiya 29:12) Para mukuyowoya na Chiuta ‘mukusendelera kwa iyo, ndipo nayo wakusendelera kwa imwe.’ (Yakobe 4:8) Baibolo likutiphalira kuti: ‘Yehova wali pafupi na wose awo ŵakumuchema.’ (Salmo 145:18) Para tikulimbikira kulomba, ubwezi withu na Chiuta ukukonda.
‘Yehova wali pafupi na wose awo ŵakumuchema.’—Salmo 145:18
Chiuta wakukhumba kumovwirani.
Yesu wakati: ‘Ni munthu nju pakati pinu uyo usange mwana wake wakulomba chingwa, wamupenge libwe? Panji wangalomba somba, wamupenge njoka? Ntheura, usange imwe mukumanya kupeleka vyawanangwa viwemi ku ŵana ŵinu, ipo chomene kwakuluska Ŵawiskemwe awo ŵali kuchanya ŵapelekenge vinthu viwemi ku awo ŵakuŵalomba.’ (Mateyu 7:9-11) Nadi, Chiuta wakukhumba kuti mulombenge kwa iyo chifukwa chakuti “wakumupwelelerani” ndipo wakukhumba kumovwirani. (1 Petrosi 5:7) Wakukhumba kuti mumuphalirenge na masuzgo ghinu wuwo. Baibolo likutiphalira kuti: ‘Mungenjerwanga chara na kanthu kalikose, kweni mu vinthu vyose, mu lurombo na ŵeyelero pamoza na kuwonga, madando ghinu ghamanyikwe kwa Chiuta.’—Ŵafilipi 4:6.
Ŵanthu ŵali na njara yauzimu.
Ŵanthu ŵanyake awo ŵakusambira umo munthu waliri ŵakuti pali ŵanthu mamiliyoni ghanandi awo ŵali na khumbo la kulomba. Ŵamoza ŵawo ni awo ŵakuti Chiuta kulije na awo ŵakukayika kuti waliko. * Ivi vikukolerana na fundo yakuti ŵanthu ŵali kulengeka na khumbo la kusopa Chiuta. Yesu wakati: ‘Mbakukondwa awo ŵakumanya kusoŵerwa kwawo kwauzimu.’ (Mateyu 5:3) Njara iyi yingamara para munthu wakuyowoya na Chiuta nyengo zose.
Kasi tisangenge phindu wuli usange tazomera pempho la Chiuta lakuti tilombenge kwa iyo?
^ ndime 8 Lipoti linyake likavumbura kuti ku United States, ŵanthu 11 pa ŵanthu 100 awo ŵakugomezga kuti Chiuta kulije panji awo ŵakukayika kuti waliko, ŵakulomba kamoza pa mwezi.


text:
KUFUMA MU NTHAMBA YITHU
“Seŵero la Eureka” Likawovwira Ŵanthu Ŵanandi Kumanya Unenesko wa mu Baibolo
MAZGU ghakuti “Eureka” ghakung’anamura kuti “nalisanga.” Mu vyaka vya m’ma 1800, ŵanthu ŵanandi ŵakalutanga ku California, U.S.A. kukapenja golide, ndipo para ŵalisanga ŵakacemerezganga kuti “Eureka!” Ndipouli, Charles Taze Russell na ŵanyake, ŵakasanga unenesko wa mu Baibolo uwo nchinthu cakuzirwa comene. Ndipo ŵakaŵa ŵakukhumbisiska kuphalirako ŵanji.
Kuzakafika mu cihanya mu 1914, ŵanthu ŵanandi mu misumba yikuruyikuru ŵakawonelera “Sinema Yakulongosora Cilengiwa.” Sinema iyi yikaŵa ya maora ghankhondi na ghatatu, ndipo yikapangika na wupu wa Ŵasambiri ŵa Baibolo wakucemeka kuti International Bible Students Association (I.B.S.A.). Sinema iyi yikaŵa na vithuzithuzi vyakutowa, mazgu ghakulongosora, na tusumu. Yikalongosolera ŵanthu ivyo vikacitika kwambira pa kulenga mpaka pa ivyo vizamucitika paumaliro wa Muwuso wa Yesu Khristu wa Vyaka Cikwi.—Uvu. 20:4. *
Kasi awo ŵakakhalanga mu matawuni ghacokoghacoko na ku mizi ŵakawovwirika wuli? Mu Ogasiti 1914, wupu wa I.B.S.A. ukafumiska “Seŵero la Eureka” kuti uwovwire awo ŵakakhumbanga kumanya unenesko. Seŵero ili likayanangako vinyake na “Sinema Yakulongosora Cilengiwa,” kuti waka likaŵavya vithuzithuzi vyakwenda. Pakaŵa mitundu yitatu ya seŵero ili iyo yikaŵa mu viyowoyero vinandi. Seŵero la “Eureka X” likaŵa na mazgu ghakulongosora ndiposo tusumu. La “Eureka Y” likaŵa na mazgu ghakulongosora, tusumu, kweniso vithuzithuzi vyakutowa. Ndipo lacitatu, likanozgekera mbumba, ndipo likaŵa na mazgu ghacoko waka ghakulongosora ndiposo sumu. Pakaŵa vyakwimbira mazgu na sumu za seŵero ndiposo vyakuwoneskera vithuzithuzi. Vinthu ivi vikaŵa vyambura kudura.
Pakuti cikaŵa cakukhumbikwa yayi kuŵa na cakuwoneskera filimu panji sikilini yikuru, Ŵasambiri ŵa Baibolo ŵakalutanga ku vigaŵa vyakutali comene na “Seŵero la Eureka,” ntheura uthenga wa Ufumu ukafikanga ku vigaŵa vinyake. Seŵero la mazgu pera la “Eureka X” likaŵa lakuti lingalizgika muhanya panji usiku. Vyakuwoneskera seŵero la “Eureka Y” vikakhumbanga nkhongono ya magesi yayi. Lipoti linyake mu Gongwe la Mulinda la ciyowoyero ca ku Finland likati: “Tingawoneska vithuzithuzi ivi pafupifupi kulikose.” Fundo iyi yikaŵa yaunenesko nadi.
Ŵasambiri ŵa Baibolo kanandi ŵakasanganga malo ghambura kulipira, nga ni kilasi la sukulu, khoti, siteji ya sitima ya pamtunda, panji balaza la nyumba para ndikuru kuti ŵawoneskerepo seŵero ili. Nyengo zinandi ŵakawoneskeranga pawaro, ndipo sikilini yikaŵanga salu yikuru yituŵa iyo ŵakakakiliranga kumphepete kwa nthamba. Anthony Hambuch wakalemba kuti: “Ŵalimi ŵakasengura malo mu munda wawo wa vipambi, na kuŵikapo vimakuni vikuruvikuru kuti ŵanthu ŵakhalengepo pakuwonelera seŵero ili.” Gulu ili lakuwoneska “Seŵero la Eureka,” leneilo Anthony Hambuch wakaŵamo, likaŵa na galeta lakuyeghamo vyakuwoneskera, vikwama, mahema na vyakuphikira.
Nyengo zinyake awo ŵakawoneleranga seŵero ili ŵakaŵanga ŵacoko waka, nyengo zinyake ŵakaŵanga ŵanandi comene. Mu United States, ŵanthu 400 ŵakiza mu kilasi linyake ilo likaŵa mu tawuni ya ŵanthu 150 kuzakawonelera seŵero ili. Ku malo ghanyake, ŵanji ŵakenda makilomita ghankhondi na ghatatu kuti ŵakawonelere “Seŵero la Eureka.” Mu Sweden, ŵazengezgani ŵa Charlotte Ahlberg, awo ŵakawungana pa nyumba yake, ‘ŵakakondwa comene’ ŵakati ŵapulikizga seŵero ili. Mu msumba unyake wa ku Australia, ŵanthu 1,500 ŵakiza kuzakawonelera seŵero ili. Gongwe la Mulinda likati ku masekondare na makoleji, ‘ŵasambizgi na ŵana ŵa sukulu wuwo ŵakakopeka na vithuzithuzi ndiposo vinthu ivyo tikawoneskeranga.’ Ŵanthu ŵakatemwanga “Seŵero la Eureka” nanga ni uko kukaŵa kale masinema ghanyake.
KULIMILIRA MBUTO ZA UNENESKO
Makilasi panji mipingo ya Ŵasambiri ŵa Baibolo yikatumanga ŵayowoyi ŵa nkhani kuti ŵakambiske makilasi ghaphya. Pakwambiska makilasi agha, ŵakadumbanga nkhani na kuwoneska “Seŵero la Eureka.” Tikumanya yayi unandi wa ŵanthu awo ŵakawonelera “Seŵero la Eureka.” Vinthu vinandi vyakuwoneskera seŵero ili, ŵakavigwiliskiranga nchito pafupipafupi. Kweni mu 1915 magulu 14 pa 86 agho ghakawoneskanga seŵero ili ndigho ghakapelekanga lipoti nyengo zose. Nangauli mafigara ghakaŵa ghambura kukwana, kweni lipoti la pa caka likati ŵanthu ŵakujumpha 1 miliyoni ŵakawonelera seŵero ili. Ŵanthu 30,000 ŵakapempha mabuku ghakulongosora Baibolo.
Nangauli “Seŵero la Eureka” likwenera kuti likakumbukika kwa nyengo yitali viŵi yayi, kweni vikuwoneka kuti ŵanthu mamiliyoni ghanandi ŵakawonelera seŵero lapadera ili kwambira ku Australia mpaka ku Argentina, ku South Africa mpaka ku British Isles, ku India, na ku Caribbean. Ŵanandi ŵakamanya unenesko wa mu Baibolo, uwo ngwakuzirwa kuluska golide, ndipo ndiwo ŵakaŵa ŵakwenelera kucemerezga kuti “Eureka!”
^ ndime 4 Wonani nkhani yakuti “Kufuma mu Nthamba Yithu—Sinema Yakukhozga Cipulikano Iyo Yafiska Vyaka 100,” mu Gongwe la Mulinda la Febuluwale 15, 2014, peji 30-32.


text:
SAMBIRO 16
Kasi Ŵateŵeti Ŵakovwira Ŵakuchita Vichi mu Mpingo?
Baibolo likuzunura magulu ghaŵiri gha Ŵakhristu ŵanalume awo ŵakudangilira, “ŵalaŵiliri na ŵateŵeti ŵakovwira.” (Ŵafilipi 1:1) Kanandi mu mpingo mukuŵa ŵabali ŵanandi awo ŵakuchita milimo iyi. Kasi ŵateŵeti ŵakovwira ŵakuchita vichi mu mpingo?
Ŵakovwirana na ŵalara. Ŵateŵeti ŵakovwira ŵakopa Chiuta, mbakugomezgeka, kweniso ŵakuŵikapo mtima pa ivyo ŵakuchita. Ŵanyake mbalara msinkhu, ŵanyake yayi. Iwo ŵakuchita milimo yinandi mu mpingo. Ntheura ŵalara ŵakuŵa na mpata kuti ŵasambizgenge na kuliska.
Ŵakuchita milimo yakuzirwa. Ŵateŵeti ŵakovwira ŵanyake mbalinda. Ŵalinda ŵakupokelera ŵanthu awo ŵakwiza pa ungano. Ŵanyake ŵakuŵa ku dipatimenti ya vyakukuzgira mazgu. Ŵanyake ŵakugaŵa mabuku. Ŵanyake ŵakupenda ndalama za mpingo, ndipo ŵanyake ŵakugaŵira waliyose chigaŵa chakupharazgako. Kweniso ŵakovwira kunozga Nyumba ya Ufumu. Nyengo zinyake ŵalara ŵakuŵapempha kovwira ŵachekuru. Pakuti ŵakuzomera kuchita mulimo uliwose uwo ŵatumika, ŵanyawo mu mpingo ŵakuŵachindika.—1 Timote 3:13.
Mpingo ukusambirako kwa iwo. Ŵateŵeti ŵakovwira ŵakusoleka chifukwa cha makhaliro ghawo ghawemi. Para ŵakusambizga pa ungano, tikukhozgeka. Para ŵakulongozga pa ntchito ya kupharazga, nase nkhongono zikukwera. Pakuti ŵakupulikira ŵalara, tose tikuŵa ŵakukondwa na ŵakukolerana. (Ŵaefeso 4:16) Kunthazi, nawo ŵakwenelera kuŵa ŵalara.
Kasi ŵateŵeti ŵakovwira mbanthu ŵamtundu wuli?
Kasi ŵateŵeti ŵakuchita vichi kuti mpingo wendenge makora?


text:
CHIGAŴA 14
Chiuta Wakuyowoya Kwizira mu Ntchimi Zake
Yehova wakusora ntchimi kuti ziyowoye uthenga wa cheruzgo, kusopa kwaunenesko, na kwiza kwa Mesiya
MU NYENGO ya mathemba gha Israyeli na Yuda, pakaŵanga ŵanalume ŵapadera awo ŵakayowoyanga uthenga wakufuma kwa Chiuta. Ŵanthu aŵa ŵakachemekanga ntchimi. Ŵanalume aŵa ŵakaŵa ŵachipulikano na ŵachikanga chomene ndipo ŵakayowoyanga mazgu ghakufuma kwa Chiuta. Wonani fundo zinayi izo ntchimi za Chiuta zikayowoyanga.
1. Kuparanyika kwa Yerusalemu. Mwakutendekera chomene, ntchimi za Chiuta, Yesaya na Yeremiya, zikamba kuchenjezga kuti Yerusalemu wazamuparanyika na kulekeka. Ntchimi izi zikavumbura chifukwa icho Chiuta wakakwiyira na kughanaghana kuti waparanye msumba uwu. Ŵanthu ŵa mu Yerusalemu ŵakatetanga kuti ŵakasopanga Chiuta, chifukwa ŵakazuzga Yerusalemu na maunyankhasi nga nkhusopa kwautesi, vimbundi, na nkhaza.—2 Mathemba 21:10-15; Yesaya 3:1-8, 16-26; Yeremiya 2:1–3:13.
2. Kuwezgerapo kusopa kwaunenesko. Pamanyuma pa vilimika 70 ku wuzga, ŵanthu ŵa Chiuta ŵakenera kusutulika mu Babuloni. Ŵakenera kuwelera ku vikaya vyawo vyakupankhuka na kwamba kuzengaso tempele la Yehova mu Yerusalemu. (Yeremiya 46:27; Amosi 9:13-15) Pafupifupi vilimika 200 pambere ivi vindachitike, Yesaya wakayowoyerathu kuti Sayirasi, ndiyo wazamuthereska Babuloni na kuzomerezga ŵanthu ŵa Chiuta kuti ŵakambeso kusopa kwaunenesko. Nakuti Yesaya wakalongosora makoraghene umo Sayirasi wazamutheleskera msumba uwu.—Yesaya 44:24–45:3.
3. Kwiza kwa Mesiya ndiposo ivyo vikamuchitikira. Mesiya wakenera kubabikira mu tawuni ya Betelehemu. (Mika 5:2) Chifukwa cha kujiyuyura, pakujilongora mu Yerusalemu wakenera kukwera pa mbunda. (Zekariya 9:9) Ntchimi zikati wazamuŵa wakuzika na walusungu, kweni ŵanandi ŵazamumukana. (Yesaya 42:1-3; 53:1, 3) Wazamukomeka mwankhaza. Kasi uwu uzamuŵa umaliro wa umoyo wake? Yayi, chifukwa zakwananga za ŵanthu ŵanandi zikenera kugowokereka na sembe yake. (Yesaya 53:4, 5, 9-12) Kuti ivi vichitike, wakenera kuwuskika.
4. Muwuso wa Mesiya pa charu chapasi. Ŵanthu ŵambura kufikapo ŵakutondeka kujiwusa mwamtende, kweni themba lakuphakazgika la Ufumu wa Chiuta likuchemeka Karonga wa Chimango. (Yesaya 9:6, 7; Yeremiya 10:23) Mu muwuso Wake, munthu waliyose wazamuŵa pa mtende na munyake, kweniso wazamuŵa pa mtende na vinyama. (Yesaya 11:3-7) Kulwara kuzamuŵavya. (Yesaya 33:24) Nanga ni nyifwa yizamumilika muyirayira. (Yesaya 25:8) Nyengo yakuti Mesiya wakuwusa, ŵakufwa ŵazamuwuskika na kuŵaso ŵamoyo pa charu chapasi.—Daniel 12:13.
—Yafuma mu buku la Yesaya, Yeremiya, Daniel, Amosi, Mika, na Zekariya.


text:
INDONESIA
Ŵamishonale Ŵanyake Ŵakiza
Pa Julayi 9, 1964, dipatimenti yakuwona vya malango ku Indonesia yikalemba na kuzomerezga wupu uwo Ŵakaboni ŵa Yehova ŵakagwiliskiranga ntchito wa Bible Students Association. Kweni ŵabali ŵakakhumbikwiranga kulembeska dankha ku dipatimenti yakuwona vya chisopa pambere ŵandambe kukondwa na wanangwa uwu. Dipatimenti iyi yikaŵalemba yayi ŵabali chifukwa yikapulikira ivyo wupu wakuwona vya Chikhristu ukayowoya. Mu wupu uwu mukaŵa ŵaliska ŵanandi ŵa Chipulotesitanti awo ŵakatinkhanga chomene Ŵakaboni ŵa Yehova.
Zuŵa linyake, mubali wakakumana na mulara munyake wa boma uyo wakagwiranga ntchito na dipatimenti ya chisopa. Pakuchezga, ŵanthu aŵa ŵakasanga kuti wose ŵakufuma mu muzi umoza, ntheura ŵakamba kuchezga mu chiyowoyero chawo chakonkhera. Mubali wakaphalira mulara wa boma uyu kuti wupu wakuwona vya Chikhristu ukukana kuti Ŵakaboni ŵazomerezgeke. Ntheura munthu uyu wakanozga kuti ŵabali ŵatatu ŵakakumane na nduna. Nduna iyi yikaŵa Musilamu, munthu muwemi na walusungu. Pa Meyi 11, 1968, nduna yikapharazga kuti Ŵakaboni ŵa Yehova ntchisopa chakuzomerezgeka ndipo ŵali na wanangwa kuchita ntchito yawo mu Indonesia.
Mulara wa boma uyu wakawovwiraso kuti Ŵakaboni ŵa ku vyaru vinyake ŵapoke vikalata vyakuchitira umishonale mu Indonesia, kwambura kwendera ku wupu wakuwona vya Chikhristu. Munthu wa mtima uwemi uyu wakawovwira kuti mu vyaka vichoko waka, ŵamishonale 64 ŵazomerezgeke kunjira mu Indonesia.
Kuzakafika mu 1968, mu Indonesia mukaŵa ŵamishonale na ŵapayiniya ŵapadera pafupifupi 300 kweniso ŵapharazgi ŵakujumpha 1,200. Ŵapharazgi aŵa ŵakapharazganga makani ghawemi mu Indonesia mose. Ŵamishonale aŵa ŵakagwira ntchito yikuru chomene yakusambizga ŵabali ku Indonesia. Ichi chikawovwira kuti ŵabali ŵakhwime luŵiro mwauzimu. Nakuti masambiro agha ghakaŵa gha pa nyengo yake nadi, chifukwa ŵabali ŵakaŵa pafupi kwamba kutambuzgika.
Ŵaliska Ŵakati Waka Ndagha
Mu 1974, wupu wakuwona vya Chikhristu ukambaso nkhondo yawo ya kukhumba kukanizga Ŵakaboni ŵa Yehova. Mulara wa wupu uwu wakalembera makalata maofesi ghose agho ghakaŵa mu vigaŵa vya dipatimenti yakuwona vya chisopa. Wakaŵaphalira utesi wakuti Ŵakaboni ŵa Yehova mbambura kuzomerezgeka na dango. Wakaphalira ŵalara aŵa kuti ŵamalane na Ŵakaboni para ‘ŵakusuzga.’ Apa wakang’anamuranga kuti ŵambe kutambuzga ŵanthu ŵa Yehova. Ŵalara ŵanandi ŵakapulikira yayi ulongozgi wake. Kweni ŵanyake ŵakasangirapo mwaŵi na kwamba kukanizga Ŵakaboni kuwungana na kupharazga nyumba na nyumba.
Nyengo yeneyiyi, Wupu wa Matchalitchi pa Charu Chose (WCC) ukanozga ungano wa matchalitchi gha pa charu chose mu Jakarta. Apa Ŵasilamu mu Indonesia ŵakaŵakanda pachilonda. Wupu wa WCC ukayimiska ungano uwu chifukwa ukawona kuti ungambiska viwawa pakati pa Ŵakhristu na Ŵasilamu. Nkhani iyo yikasuzga nja kuphenduska ŵanthu kuti ŵaŵe Ŵakhristu, ndipo ŵandyali ŵanandi yikaŵagonekanga tulo yayi. Ŵaliska ŵakasangirapo mwaŵi, ndipo ŵakamba kunena Ŵakaboni ŵa Yehova kuti ndiwo ŵakwambiska vyose ivi chifukwa cha ntchito yawo ya kupharazga. Ntheura ŵalara ŵa boma ŵakamba kuŵawona uheni Ŵakaboni.
Mu Disembala 1975, apo visopa vikalutilira kulimbana, charu cha Indonesia chikawukira charu cha East Timor (lero ni Timor-Leste), icho pakwamba chikaŵa pasi pa Ŵaphwitikizi. Pakati pajumpha myezi 7, charu cha East Timor chikapokeka, ndipo mu charu chose mukawuka viwawa. Ŵabali ŵakanjilirapo yayi ndipo ŵakakana kurwako nkhondo panji kusindamira ndembera. Ichi chikakwiyiska ŵalara ŵa ŵasilikari. (Mat. 4:10; Yoh. 18:36) Ŵaliska ŵakakwiya chomene, ndipo ŵakachichizga boma kuti likanizge Ŵakaboni ŵa Yehova. Mukatikati mwa Disembala 1976, ŵaliska ŵakati waka ndagha apo boma likapharazga kuti Ŵakaboni ŵa Yehova ŵakanizgika.


text: 38 Mu mazuŵa ghara, Hezekiya wakalwara vwitivwiti pafupi kufwa.+ Ntchimi Yesaya+ mwana wa Amozi yikiza ndipo yikati: “Yehova wakuti: ‘Ulayilirethu ŵamunyumba yako, pakuti ufwenge, uchirenge yayi.’”+2 Penepapo Hezekiya wakalazgira chisko chake ku chiwumba* na kwamba kulomba kwa Yehova kuti:3 “Nkhumuŵeyani, A Yehova, kumbukani+ umo nendera pamaso pinu mwakugomezgeka kweniso na mtima wakufikapo,+ ndipo nachita icho ntchiwemi mu maso ghinu.” Hezekiya wakamba kulira chomene.4 Penepapo mazgu gha Yehova ghakiza kwa Yesaya kuti:5 “Welera kwa Hezekiya,+ ukamuphalire kuti: ‘Yehova Chiuta wa Davide sekuru wako wakuti: “Napulika lurombo lwako.+ Nawona masozi ghako.+ Ndipo nisazgirengeko vyaka 15 ku umoyo wako.*+6 Nithaskenge iwe na msumba uwu mu woko la themba la Asiriya, ndipo nivikilirenge msumba uwu.+7 Ichi ntchimanyikwiro chakufuma kwa Yehova kukulongora kuti Yehova wachitenge mazgu agho wayowoya:+8 Wona, niwezgerenge nyuma muzgezge wa dazi pa makwelero gha Ahazi na masitepu 10.”’”+ Ntheura dazi likawelera kumanyuma na masitepu 10 pa makwelero agho likajumphapo kale.9 Mazgu agho Hezekiya themba la Yuda wakalemba, wakati walwara na kuchira.10 Ine nkhati: “Nikhilirenge ku vipata vya Dindi*Apo umoyo wane uli pakatikati.Ninorekenge vyaka vyane ivyo vyakhalako.”11 Nkhati: “Nimuwonenge chara Ya,* Ya mu charu cha ŵamoyo.+Nilaŵiskengeso chara ŵanthuPara nili pamoza na awo ŵakukhala mu malo agho chilichose chikumara.12 Malo ghane ghakukhalamo ghazgulika na kuwuskikako kwa ine+Nga ni hema la muliska.Nazinga umoyo wane nga ni munthu wakuluka vinthu.Wakunidumura nga ni wuzi wakwimilira.Kwamba muhanya m’paka usiku mukunimalizga.+13 Nkhujipembuzga m’paka mulenji.Nga ni nkhalamu, wakuphwanya viwangwa vyane vyose.Kwamba muhanya m’paka usiku mukunimalizga.+14 Nga ni kaŵeruŵeru na chabwelekera, nkhulutilira kulira.+Nkhulira nga ni njiŵa.+Maso ghane ghakulaŵiska kuchanya dodoli:+‘A Yehova, nili mu suzgo yikuru.Muŵe movwiri wane.’+15 Kasi niyowoyechi?Iyo wayowoya kwa ine na kuchitapo kanthu.Nendenge sindisindi vyaka vyane vyoseChifukwa cha suzgo yane yakuŵinya.16 ‘A Yehova, munthu waliyose ngwamoyo chifukwa cha vinthu ivi,*Ndipo umoyo wa mzimu wane uli mwa ivyo.Muwezgerengepo thupi lane na kunisunga wamoyo.+17 Wonani, m’malo mwa mtende, nkhaŵa mu ulwilwi ukuru.Kweni chifukwa chakuti mukunitemwa,Mukanisungilira kuti nileke kuya ku khululu la pharanyiko.+Mwaponya zakwananga zane zose ku msana winu.*+18 Pakuti Dindi* lingamuchindikani yayi,+Nyifwa yingamulumbani chara.+Awo ŵakukhilira ku khululu ŵangalindilira chara kugomezgeka kwinu.+19 Ŵamoyo, ŵamoyo pera ndiwo ŵangamulumbani,Nga umo nkhuchitira muhanya uno.Dada wangasambizga ŵana ŵake kuti ŵamanye vya kugomezgeka kwinu.+20 Mwe Yehova, niponoskani,Ndipo tiyimbenge sumu zane pa chakwimbira cha vingwe+Mazuŵa ghose gha umoyo withu pa nyumba ya Yehova.’”+21 Penepapo Yesaya wakati: “Torani bulunga la vikuyu vyakudinya, kamatirani pa phumba kuti wachire.”+22 Hezekiya wakafumba kuti: “Kasi chimanyikwiro chakuti nikwelerenge ku nyumba ya Yehova ntchakuti wuli?”+


text:
MUTU 13
Wakasambirapo pa Ivyo Wakabuda
1, 2. (a) Ntchivichi chikachitikira ŵanthu ŵa mu ngalaŵa chifukwa cha Yona? (b) Kasi nkhani ya Yona yikutovwira wuli?
CHONGO chikakura, ndipo Yona wakakwenyelera nacho chomene. Chikaŵa chongo cha mphepo yakofya na majigha ghankhongono agho ghakatimbanga ngalaŵa na kusunkhunya mathabwa ghake. Kweniso pakaŵa chongo chinyake icho Yona wakakwenyelera nacho chomene. Chongo ichi chikaŵa cha wakwendeska ngalaŵa na ŵantchito ŵake apo ŵakayezgayezganga kuti ngalaŵa yileke kubira. Yona wakamanya kuti ŵanthu aŵa ŵafwenge chifukwa cha iyo.
2 Kasi vikenda wuli kuti Yona wasangike mu suzgo iyi? Yona wakabuda chomene chifukwa wakaleka kupulikira Yehova, Chiuta wake. Kasi wakachita vichi? Kasi vinthu vikafika pakuti vinganozgekaso yayi? Tingasambirako vinandi ku mazgoro gha mafumbo agha. Nkhani ya Yona yikutovwira kumanya kuti ŵanthu ŵachipulikano chakukhora nawo ŵangabuda, kweni ŵanganozgaso vinthu.
Ntchimi Yakufuma ku Galileya
3-5. (a) Kasi ŵanthu ŵakughanaghana vichi para ŵapulika vya Yona? (b) Kasi tikumanyapo vichi vya Yona? (Wonaniso mazgu ghamusi.) (c) Chifukwa wuli ntchito ya Yona yikaŵa yipusu yayi?
3 Para ŵanthu ŵapulika vya Yona, icho chikwiza mu maghanoghano ghawo ntchakuti wakaŵa munthu wambura kupulikira kweniso munonono mtima. Kweni pali viwemi vinandi ivyo munthu uyu wakachita. Kumbukani kuti Yehova Chiuta ndiyo wakamusora Yona kuŵa ntchimi yake. Yona waŵenge munthu wambura kugomezgeka panji muheni mphanyi Yehova wakamupa udindo ukuru uwu yayi.
Padera pa kuleka kupulikira pakaŵaso viwemi vinandi ivyo Yona wakachita
4 Baibolo likutiphalira vinandi yayi vya Yona. (Ŵerengani 2 Mathemba 14:25.) Yona wakaŵa wa ku Gati-hefere. Muzi uwu ukaŵa pa mtunda wa makilomita 4 kufuma ku Nazarete, uko Yesu Khristu wakakulira vyaka 800 pamanyuma. * Yona wakaŵa ntchimi apo Yerobowamu Wachiŵiri wakaŵa themba la ufumu wa mafuko 10 gha Israyeli. Nyengo iyi pakaŵa kuti pajumpha nyengo yitali chomene kufuma apo Eliya wakafwira. Kweniso Elisha, uyo wakatora malo gha Eliya, wakafwa mu nyengo iyo awiske ŵa Yerobowamu ŵakaŵira themba. Nangauli Yehova kwizira mu ŵanalume aŵa wakawuskamo kusopa Baala mu Israyeli, kweni Ŵaisrayeli ŵakambiraso dala kupuluka. Pa nyengo iyi, charu chikaŵa mu mawoko gha themba ilo likachitanga “viheni pamaso pa Yehova.” (2 Mathe. 14:24) Ntheura ntchito ya Yona pakuŵa ntchimi yikaŵa yipusu yayi. Kweni wakayichita mwakugomezgeka.
5 Kweni zuŵa linyake vinthu vikasintha pa umoyo wa Yona. Yehova wakamupa ntchito, iyo Yona wakayiwona kuŵa yakusuzga chomene. Kasi Yehova wakamutuma vichi?
“Wuka, ulute ku Nineve”
6. Kasi Yehova wakamutuma ntchito wuli Yona? Ndipo chifukwa wuli Yona wakayiwona kuŵa yakusuzga?
6 Yehova wakamuphalira Yona kuti: “Wuka, ulute ku Nineve, ku msumba ukuru, ndipo ukapharazge cheruzgo pa iwo, pakuti uheni wawo wafika pamaso pane.” (Yona 1:2) Ntchakusuzga yayi kumanya chifukwa icho Yona wakawonera ntchito iyi kuŵa yakusuzga. Msumba wa Nineve ukaŵa pa mtunda wa makilomita 800 kumafumiro gha dazi. Mtunda uwu, munthu wakwenda pasi wakendanga mwezi umoza. Kweni Yona wakafipanga mtima na mtunda yayi. Yehova wakatuma Yona ku Nineve kuti wakapharazge uthenga wa cheruzgo ku Ŵaasiriya, awo ŵakaŵa ŵanthu ŵankhaza chomene. Yona wakawona umo ŵanthu ŵa Chiuta ŵakachitiranga na uthenga wake, ntheura wakaghanaghananga kuti ipo vyamuŵa wuli ku ŵanthu ŵambura kusopa? Kweniso pakuŵa yekha na yekha muteŵeti wa Yehova, Yona wakaghanaghananga kuti wamuchita wuli ku Nineve, msumba uwo ukamanyikwanga kuti ni “msumba wakuthiska ndopa?”—Nah. 3:1, 7.
7, 8. (a) Ntchivichi icho chikulongora kuti Yona wakakhumbanga nadi kugwentha ntchito iyo Yehova wakamupa? (b) Chifukwa wuli tikwenera yayi kuchimbilira kuyowoya kuti Yona wakaŵa mwanalumetondo?
7 Tikumanya yayi usange ndivyo Yona wakaghanaghananga nadi. Kweni icho tikumanya ntchakuti wakachimbira. Yehova wakaphalira Yona kuti wanjilire kumafumiro gha dazi; kweni iyo wakalazga kumanjiliro gha dazi, kutali na uko wakatumika. Wakakhilira ku nyanja, pa dowoko la msumba wa Yopa, ndipo wakasanga ngalaŵa iyo yikalutanga ku Tarishishi. Ŵanthu ŵanyake ŵakuti Tarishishi wakaŵa ku Spain. Usange ndimo viliri nadi, ndikuti Yona wakatora ulendo wa makilomita 3,500, kutali chomene na Nineve. Ulendo wanthena uwu kukafika kuumaliro wa chigaŵa chinyake cha Nyanja Yikuru, ukatoranga chaka. Yona wakaŵa wakunozgeka kwenda mtunda wose uwu, kuchimbira ntchito iyo Yehova wakamupa.—Ŵerengani Yona 1:3.
8 Kasi ichi chikung’anamura kuti Yona wakaŵa mwanalumetondo? Tingachimbiliranga yayi kumweruzga. Nga umo tiwonerenge, Yona wakaŵa munthu wachikanga. Kweni nga umo tose tiliri, Yona nayo wakaŵa munthu ndipo wakabudanga. (Sal. 51:5) Kasi ni njani wa ise uyo wakuleka kopa?
9. Kasi nyengo zinyake tingayiwona wuli ntchito iyo Yehova watipa? Kasi ni fundo wuli yakuzirwa iyo tikwenera kukumbuka?
9 Nyengo zinyake tingawona nga Chiuta wakutituma ntchito yinonono, panji yakuti tingayikwaniska yayi. Panji tingachita wofi kupharazga makani gha Ufumu wa Chiuta, iyo ni ntchito ya Mkhristu waliyose. (Mat. 24:14) Ntchipusu chomene kuluwa fundo yakuzirwa iyo Yesu wakayowoya, yakuti: “Vinthu vyose ni vyamachitiko kwa Chiuta.” (Mrk. 10:27) Para tayiluwa fundo iyi, tingamupulikiska Yona. Kweni kasi pakaŵa uheni wuli chifukwa cha ivyo Yona wakachita?
Yehova Wakayilanga Ntchimi Yake Iyo Yikapuluka
10, 11. (a) Kasi Yona wakwenera kuti wakaghanaghananga vichi ngalaŵa yikati yanyamuka pa dowoko? (b) Kasi ngalaŵa na ŵanthu awo ŵakaŵamo ŵakaŵa pangozi wuli?
10 Tiŵe nga tikumuwona Yona wakukhazikika mu ngalaŵa, panji yikaŵa ngalaŵa yakunyamura katundu yakufuma ku Fonike. Wakuwona apo wakwendeska ngalaŵa na ŵantchito ŵake ŵakunozgeka kuti ŵanyamuke. Uku ŵakulekana na mtunda pachokopachoko, panji Yona wakaghanaghananga kuti wachimbira kwamara. Kweni vinthu vikasintha mwamabuchi.
11 Chimphepo chankhongono chikatimba pa nyanja, pakaŵa majigha ghakuti ghangabizga nanga ni sitima zalero. Nyengo yichoko waka, ŵakamba kuwona kuti ngalaŵa yamakuni yira yikaŵa pangozi chifukwa cha majigha na chimphepo. Kasi pa nyengo iyi, Yona wakamanya kuti Yehova ndiyo “wakaponya chimphepo chankhongono” nga umo wakalembera? Tikumanya yayi. Kweni wakawona kuti ŵakwendeska ngalaŵa ŵakwamba kuchemerezga ku ŵachiuta ŵawo, ndipo Yona wakamanya kuti pakaŵavya wakuti wangaŵawovwira. (Lev. 19:4) Yona wakalemba kuti: “Ngalaŵa yikaŵa pafupi kusweka.” (Yona 1:4) Kweni kasi Yona wakatenge walombenge wuli kwa Chiuta uyo wakamuchimbiranga?
12. (a) Chifukwa wuli tikwenera yayi kuchimbilira kumususka Yona chifukwa chakuti wakagona apo chimphepo chikaŵa mukati? (Wonaniso mazgu ghamusi.) (b) Kasi Yehova wakavumbura wuli icho chikambiska soka lira?
12 Yona wakawona kuti palije icho wangachitapo, ntheura wakanjira mukati chomene mwa ngalaŵa, wakasanga malo na kugona. Wakagona tulo phwefu! * Mulongozgi wa ŵakwendeska ngalaŵa wakamusanga Yona, ndipo wakamuwuska na kumuphalira kuti nayo walombe kwa chiuta wake, nga umo ŵanyake wose ŵakachitiranga. Ŵanthu ŵara ŵakawona kuti chimphepo chira chikiza chekha yayi, ntheura ŵakachita mphenduzga kuti ŵamanye munthu uyo wakaŵachemera soka. Yona mtima ukwenera kuti ukakhabuka apo ŵanthu ŵara ŵakachitanga mphenduzga. Nakalinga unenesko ukamanyikwa. Yehova wakachitiska kuti mphenduzga yiwire pa Yona, ndipo vikamanyikwa kuti ndiyo wakatuma chimphepo chira chifukwa Yona wakaleka kumupulikira.—Ŵerengani Yona 1:5-7.
13. (a) Kasi Yona wakaŵaphalira vichi ŵanthu ŵa mu ngalaŵa? (b) Kasi Yona wakati ŵachite nayo vichi, ndipo chifukwa wuli?
13 Yona wakaŵaphalira vyose ŵanthu ŵara. Iyo wakaŵa muteŵeti wa Yehova, Chiuta wankhongonozose. Yona wakachimbiranga Chiuta ndipo wakamukwiyiska, kweniso wakaŵika ŵanthu wose ŵara pangozi. Ŵanthu ŵara ŵakazizikika. Yona wakawona kuti wose ŵakaŵa na wofi. Ŵakamufumba ivyo ŵangachita nayo mwakuti ŵathaske ngalaŵa na umoyo wawo. Kasi Yona wakati vichi? Yona wakwenera kuti wakatenthema pakughanaghanira vya kubira mu nyanja yikali yira. Kweni wakawona kuti palije chifukwa chakuti ŵanthu wose ŵara ŵafwire apo iyo wangaŵaponoska. Ntheura wakaŵaphalira kuti: “Muninyamure na kuniponya mu nyanja, ndipo nyanja yimukhaliraninge bata, pakuti nkhumanya kuti chimphepo chikuru ichi chamuwirani chifukwa cha ine.”—Yona 1:12.
14, 15. (a) Kasi tingayezga wuli chipulikano chakukhora cha Yona? (b) Kasi ŵakwendeska ngalaŵa ŵakachita wuli na ivyo Yona wakaŵaphalira?
14 Kasi munthu uyo ni mwanalumetondo wangayowoya mazgu agha? Yehova wakwenera kuti wakakondwa chomene pakuwona umo Yona wakalongolera chikanga, na mzimu wa kujipata pa nyengo yakusuzga yira. Apa Yona wakalongora kuti wakaŵa na chipulikano chakukhora. Lero nase tingayezga chipulikano cha Yona para tikujipeleka m’malo mwa ŵanyithu. (Yoh. 13:34, 35) Para tawona munyithu wakukhumbikwira wovwiri wakuthupi, panji wauzimu, tikwenera kujipeleka kuti timovwire. Yehova wakukondwa chomene para ndimo tikuchitira.
15 Ŵanthu ŵa mu ngalaŵa ŵara nawo ŵakwenera kuti ŵakatindikika, lekani pakwamba ŵakakana kuchita ivyo Yona wakaŵaphalira. Ŵakayezgayezga kuti ŵayivuŵire ku mtunda ngalaŵa, kweni pakakhora. Chimphepo chikalutilira kukalipa. Paumaliro ŵakawona kuti palije chinyake chakuti ŵangachita. Ŵakachema kwa Yehova, Chiuta wa Yona, kuti waŵachitire lusungu. Ŵakamunyamura Yona na kumuponya mu nyanja.—Yona 1:13-15.
Yehova Wakamuchitira Lusungu na Kumuponoska
16, 17. Longosorani ivyo vikamuchitikira Yona ŵakati ŵamuponya mu nyanja. (Wonaniso chithuzithuzi.)
16 Yona wakawa tchuvwa mu vimajigha vyakofya. Panyake wakayezgayezganga kuti waskambe [kushuwa], ndipo wakawonanga ngalaŵa yikuluta. Kweni majigha ghankhongono ghakamututuzga na kumubizga pasi. Wakabira pasi chomene, ndipo wakatenge waka kwamara.
17 Yona wakazakalongosora umo wakajipulikira apo wakaŵa mu suzgo iyi. Wakamba kughanaghana vinthu vinyake. Chitima chikamukora pakughanaghana kuti wazamuliwonaso yayi tempile lakutowa la Yehova ku Yerusalemu. Wakawona kuti wakubira pasi chomene pa nyanja, wakaŵa pafupi na apo mapiri ghakwambira, ndipo vyakumera vyamunyanja vikamutaŵilira. Iyo wakawona kuti mbwenu ili ndilo liŵenge dindi lake.—Ŵerengani Yona 2:2-6.
18, 19. Ntchivichi chikamuchitikira Yona apo wakaŵa pasi pa nyanja? Kasi ntchikoko wuli icho chikiza kwa iyo, ndipo ni njani wakachitiska vyose ivi? (Wonaniso mazgu ghamusi.)
18 Kweni mwamabuchi Yona wakawona chikoko chikuru chikwiza kwa iyo. Chikaŵa chisomba. Chikabanura mulomo wake, chikamuvuŵata na kumumira.
19 Yona wakawona kuti mbwenu wafwa kale. Kweni pakaŵa chinthu chinyake chakuzizika. Iyo wakaŵa wachali wamoyo. Chisomba chira chikamuluma yayi, panji kumusumba, kweniso wakakhapiranga yayi. Wakaŵa wachali wamoyo, nangauli wakaŵa nga wali mu dindi. Yona wakachita wofi. Wakamanya kuti Yehova, Chiuta wake, ndiyo wakatuma “chisomba chikuru” kuti chimumire. *—Yona 1:17.
20. Kasi lurombo ulo Yona wakalomba apo wakaŵa munthumbo ya chisomba lukutiphalira vichi vya iyo?
20 Nyengo yitali yikajumphapo. Wachali mwenemura mu chisi cha bii, Yona wakaghanaghananga na kulomba kwa Yehova Chiuta wake. Tingasambira vinandi vya Yona kufuma mu lurombo lwake ulo tikulusanga mu chaputara 2 cha buku la Yona. Lurombo ulu lukulongora kuti Yona wakamanyanga chomene Malemba, chifukwa mukuyowoyeka chomene vya Masalimo. Kweniso lukutovwira kuwona kuti Yona wakaŵa munthu wakuwonga. Yona wakati: “Kweni ine, na mazgu ghakuwonga nizamupeleka sembe kwa imwe. Nizamupeleka icho nkhalapa. Chiponosko chikufuma kwa Yehova.”—Yona 2:9.
21. Kasi Yona wakamanya kuti chiponosko chikufuma kwa njani? Ndipo ise tikwenera kukumbuka vichi?
21 Wachali mwenemura, “mu nthumbo ya chisomba,” Yona wakamanya kuti Yehova wangaponoska waliyose, kulikose, kweniso nyengo yiliyose. Nanga ni apo wakaŵa mu chisomba, Yehova wakamusanga na kumuponoska muteŵeti wake wakusuzgika uyu. (Yona 1:17) Yehova pera ndiyo wangasunga munthu wamoyo mu nthumbo ya chisomba mazuŵa ghatatu, usiku na muhanya. Nase lero tikwenera kukumbuka kuti Yehova ni “Chiuta uyo mu woko lake muli mvuchi [withu].” (Dan. 5:23) Tikuthuta, ndipo tiliko chifukwa cha iyo. Kasi ise tikumuwonga? Pakuti Yehova ndiyo wali kutilenga, tikwenera kumuwonga na kumupulikira.
22, 23. (a) Kasi Yona wakeneranga kuchita vichi kulongora kuti wakaŵa wakuwonga nadi? (b) Kasi tikusambirako vichi kwa Yona para tabuda?
22 Kasi Yona wakachita wuli? Kasi wakapulikira, kulongora kuti wakuwonga Yehova? Enya wakapulikira. Wakati wakhala munthumbo ya chisomba mazuŵa ghatatu, muhanya na usiku, chisomba chira “chikamubokora Yona pa mtunda wakomira.” (Yona 2:10) Ntchakuzizika chomene, Yona wakasuzgika na kuskamba yayi kuti wafike pa mtunda. Kweni wakeneranga kusanga yekha kwakunjilira kufuma pa malo ghara. Ichi chikaŵa nga ntchiyezgo. Ivyo wakate wachitenge apa, ndivyo mphanyi vikalongora usange Yona wakawonga nadi ivyo Yehova wakamuchitira panji yayi. Baibolo, pa Yona 3:1, 2 likuti: “Penepapo mazgu gha Yehova ghakiza kwa Yona kachiŵiri, ghakati: ‘Wuka, ulute ku msumba ukuru wa Nineve, ndipo ukapharazge uthenga uwo nkhukuphalira.’” Kasi Yona wakachita vichi?
23 Yona wakanyamuka nyengo yeneyiyo. Tikuŵazga kuti: “Yona wakapulikira mazgu gha Yehova, wakawuka na kuluta ku Nineve.” (Yona 3:3) Yona wakapulikira. Ichi chikulongora kuti wakasambirapo kanthu pa ivyo wakabuda. Pa fundo iyi napo tikwenera kuyezga chipulikano cha Yona. Tose tikunanga, ndipo tose tikubudiska. (Rom. 3:23) Kweni kasi tikugongowerathu, panji tikusambirapo kanthu pa ivyo tabuda na kwambaso kupulikira Chiuta?
24, 25. (a) Kasi Yona wakatumbikika wuli apo wakaŵa wamoyo? (b) Kasi para Yona wazakawuskika wazamukondwa kupulika vichi?
24 Kasi Yehova wakamutumbika Yona chifukwa cha kupulikira? Enya. Chakwamba, Yona wakapulika kuti ŵanthu wose awo ŵakaŵa mu ngalaŵa ŵakapona. Wakapulika kuti chimphepo chikaleka ŵakati ŵamuponya waka mu nyanja. Ŵanthu ŵa mu ngalaŵa ŵara ŵakamba kopa “chomene Yehova” ndipo ŵakapeleka sembe kwa iyo m’malo mwa ŵachiuta ŵawo ŵatesi.—Yona 1:15, 16.
25 Thumbiko linyake likiza pamasinda. Yesu wakayowoya vya Yona apo wakaŵa mu chisomba pakulongosora uchimi wa kuyowoya vya nyengo iyo wakhalirenge mu dindi. (Ŵerengani Mateyu 12:38-40.) Para Yona wazakawuka, wazamukondwa chomene kupulika vya nkhani iyi. (Yoh. 5:28, 29) Namwe Yehova wakukhumba kumutumbikani. Kasi namwe musambirengepo kanthu pa ivyo mwabuda na kwamba kuŵa na mtima wa kupulikira kweniso wa kujipata, nga umo wakachitira Yona?
^ ndime 4 Fundo yakuti Yona wakafuma ku Galileya njakuzirwa chomene. Chifukwa ntchakuti apo Ŵafarisi ŵakanenanga Yesu, ŵakafumba munyawo kuti: “Penja ndipo uwonenge kuti palije ntchimi iyo yikwenera kufuma mu Galileya.” (Yoh. 7:52) Ŵanthu ŵanandi ŵakung’anamura Baibolo na ŵanyake, ŵakuti apa Ŵafarisi ŵakayowoyanga mwachisanisani waka kuti palije ntchimi iyo yili kufumapo mu Galileya kweniso vingachitika yayi kuti muzakafume ntchimi. Usange fundo ni iyi, ŵanthu ŵara ŵakasulako ivyo vikaŵa mu mdauko kweniso uchimi.—Yes. 9:1, 2.
^ ndime 12 Baibolo la Septuagint likuti Yona wakagona chomene na chinkhonono tililiri! Kweni tileke kuchimbilira kuti Yona wakapwelelerangako yayi vya ŵanyake chifukwa chakuti wakagona. Ŵanthu ŵanyake para ŵali na chitima chomene ndipo ŵakugona chomene. Apo Yesu wakaŵa mu munda wa Getisemane, Petrosi, Yakobe, na Yohane ŵakagonanga “chifukwa cha chitima.”—Luka 22:45.
^ ndime 19 Para lizgu Lachihebere lakuti “chisomba” lang’amulika mu Chigiriki, likalembekanga kuti “chikoko cha mu nyanja.” Nangauli tingamanya yayi kuti chikaŵa chikoko wuli, kweni vikulongora kuti mu nyanja ya Meditereniyani muli visomba vikuru chomene vyakuti vingamira munthu. Mu nyanja zinyake, namo muli somba za shaki zikuru chomene, ndipo zinyake muutali zingafika mamita 15 panji kujumphirapo.


text:
MUTU 6
Wakapungulira Mtima Wake kwa Chiuta
1, 2. (a) Chifukwa wuli Hana wakaŵa wakukondwa yayi apo wakanozgekeranga ulendo wa ku Shilo? (b) Kasi tingasambirako vichi ku nkhani ya Hana?
HANA wakatangwanika kunozgekera ulendo, ndipo ivi vikamovwira kuti waluweko masuzgo ghake. Uwu ukaŵanga ulendo wakukondweska. Chaka chilichose, Elikana mfumu wa Hana, wakalutanga na mbumba yake yose kukasopa pa chihema ku Shilo. Yehova wakakhumbanga kuti ŵanthu ŵake ŵakondwenge para ŵaluta ku malo agha. (Ŵerengani Dotoronome 16:15.) Hana wakwenera kuti wakakondwanga chomene na viphikiro ivi kwamba pa wanichi. Kweni sono vinthu vikaŵa makora yayi pa umoyo wake.
2 Hana wakatorana na Elikana uyo wakamutemwanga chomene. Kweni Elikana wakaŵa na mwanakazi munyake. Zina lake likaŵa Penina. Vikuwoneka kuti mwanakazi uyu wakakhumbanga kuti Hana wakhalirenge waka kukwenyelera. Pa viphikiro vya pa chaka ivi ndipo Penina wakasuzganga chomene Hana. Kasi wakamusuzganga wuli? Kweni fundo yikuru njakuti, kasi chipulikano mwa Yehova chikamovwira wuli Hana kuzizipizga suzgo ili? Usange namwe mwasangana na suzgo ilo likumukwenyerezgani, mukhozgekenge chomene na nkhani ya Hana.
“Chifukwa Wuli Uli na Chitima?”
3, 4. Longosorani masuzgo ghaŵiri agho Hana wakasangana nagho.
3 Baibolo likulongora kuti Hana wakasangana na masuzgo ghakurughakuru ghaŵiri. Pakaŵavya chakuti wangachitapo. Suzgo lakwamba likaŵa lakuti wakaŵa pa mitala, ndipo muwolimwa munyake wakamutinkhanga chomene. Lachiŵiri, Hana wakaŵa chumba. Mwanakazi waliyose uyo wakukhumba mwana wakukwenyelera para wakubaba yayi. Kweni mu nyengo ya Hana, para mwanakazi walije mwana chikaŵa chachitima chomene. Mbumba yiliyose yikagomezganga kuti ŵana ndiwo ŵalutizgenge mtundu wawo. Para munthu ni chumba ŵakamunenanga ndipo wakakhozgekanga soni.
4 Panji mwenecho Hana wakaŵa navyo na ntchito yayi vyakuti walije mwana. Kweni Penina ndiyo wakasokoranga tunthu. Mitala yikaŵa yiwemi yayi. Kanandi ŵanakazi ŵakatimbananga, kunenana, na kunyozana. Ivi vikapambana chomene na ivyo Chiuta wakakhumbanga, vyakuti mwanalume waŵenge na mwanakazi yumoza. (Gen. 2:24) Ntheura Baibolo likulongora kuti mitala njiwemi yayi, ndipo ukaboni ni ivyo vikachitikanga mu banja la Elikana.
5. Chifukwa wuli Penina wakakhumbanga kuti Hana wasuzgikenge, ndipo wakamukwenyerezganga wuli?
5 Elikana wakatemwanga chomene Hana. Ukaboni ukulongora kuti Hana ndiyo wakaŵa muwoli wake wakwamba, pamanyuma ndipo wakatoranga Penina. Kwali Hana wakaŵa wakwamba nadi tikumanya yayi, kweni fundo njakuti Penina wakamuchitiranga sanji, ndipo wakasanga nthowa zakumukwenyelezgera. Penina wakasangirapo mwaŵi pakuti iyo wakababanga. Wakababa ŵana ŵanandi, ndipo para wababa waka wakajiwonanga kuti ngwakuzirwa. Penina wakamunyozanga Hana m’malo mwa kumupembuzga. Baibolo likuti Penina wakamunyozanga chomene Hana kuti ‘wamukwiyiskenge.’ (1 Sam. 1:6) Penina wakachitiranga dala. Wakakhumbanga kumukwenyerezga Hana, ndipo wakamukwenyerezganga nadi.
6, 7. (a) Nangauli Elikana wakayezga kumupembuzga Hana, chifukwa wuli Hana wakatondeka kumuphalira ivyo vikachitikanga? (b) Kasi Hana wakaŵa chumba chifukwa chakuti Yehova wakamukwiyira? Longosorani. (Wonani mazgu ghamusi.)
6 Vikuwoneka kuti Penina wakatemwanga chomene kukwenyerezga Hana para ŵaluta ku Shilo. Elikana wakapelekanga ku ŵana wose ŵa Penina, “ŵanalume na ŵanakazi,” vinthu vyakuti ŵapeleke sembe kwa Yehova. Kweni Hana wakamupanga waka chimoza, chifukwa wakaŵavya mwana. Penina wakamusekanga chomene Hana, ndipo vikachitiska kuti Hana walirenge na kuleka kurya. Elikana chitima chikamukora wakati wawona kuti muwoli wake wakutemweka wakudandawura na kuleka kurya, ndipo wakayezga kumupembuzga. Wakati kwa iyo: “Hana, kasi ukulirachi, ukulekerachi kurya, ndipo chifukwa wuli uli na chitima nthena? Asi ine nkhuluska ŵana ŵanalume 10 kwa iwe?”—1 Sam. 1:4-8.
7 Elikana wakamanya kuti Hana wakaŵa na chitima chifukwa chakuti wakaŵavya mwana. Hana wakwenera kuti wakakondwanga chomene chifukwa cha lusungu na chitemwa cha Elikana. * Kweni Elikana wakayowoyapo yayi pa ivyo Penina wakachitanga. Baibolo nalo likuyowoyapo yayi kuti Hana wakamuphalira. Panyake Hana wakawonanga kuti para wangaphara mbwenu vinthu vinangikirengethu. Kasi Elikana wakaŵa kuti wangasintha vinthu? Panji kasi Hana wakawopanga kuti Penina wangalutilira kumusuzga, ndipo ŵana na ŵantchito ŵake nawo ŵanganjilirapo? Hana wakawona kuti para vingaŵa nthena mbwenu wayungwenge chomene.
Hana wakati wawona kuti vinthu vikwenda makora yayi pa nyumba, wakalaŵiska kwa Yehova kuti wamupembuzge
8. Para ŵanthu ŵanyake ŵakumukwenyerezgani, chifukwa wuli mukwenera kukumbuka kuti Yehova ni Chiuta wa urunji?
8 Tikumanya yayi usange Elikana wakamanyanga vyose ivyo Penina wakachitanga, kweni Yehova Chiuta wakawonanga vyose. Mazgu ghake ghakutiphalira vyose ivyo vikachitikanga. Ili ni chenjezgo ku wose awo ŵakuchitira sanji ŵanyawo na kuŵatinkha. Kweni ŵanthu ŵambura mulandu na ŵamtende, nga ni Hana, ŵangakondwa kumanya kuti Chiuta wa urunji wakunozga vinthu pa nyengo yake yakwenelera kweniso umo mwenecho wakhumbira. (Ŵerengani Dotoronome 32:4.) Hana wakwenera kuti wakamanyanga fundo iyi, lekani wakapempha Yehova kuti wamovwire.
“Chisko Chake Chikaŵaso Chachitima Chara”
9. Kasi Hana wakakhala ku chiphikiro ku Shilo chifukwa cha kopa kuti muwolimwa munyake wamumunena? Ndipo ise tikusambirapo vichi?
9 Mulenjilenji, panyumba pakayaghayika. Waliyose wakaŵa muchanya kunozgekera ulendo, na ŵana wuwo. Pakuluta ku Shilo ukaŵanga ulendo wa makilomita ghakujumpha 30 kujumpha mu mapiri gha Efurayimu. * Ŵakendanga pasi, zuŵa limoza panji ghaŵiri. Hana wakamanyanga ivyo muwolimwa munyake wamumuchitira. Kweni wakakhala yayi ku chiphikiro ichi. Ivyo wakachitanga ntchisambizgo ku wose awo ŵakusopa Chiuta mazuŵa ghano. Tingalekanga yayi kusopa Chiuta chifukwa cha viheni ivyo ŵanyithu ŵangatichitira. Para tingaleka kuwungana, mbwenu vinthu ivyo vingatovwira kuti tizizipizge vitipambenge.
10, 11. (a) Chifukwa wuli Hana wakaluta ku chihema mwaluŵiro? (b) Kasi Hana wakapungulira wuli mtima wake kwa Awiske ŵakuchanya?
10 Ŵakati ŵenda nyengo yitali mu nthowa zakuzgombazgomba za m’mapiri, banja ili likafika kufupi na Shilo. Likakhala pasi, pa kaphiri ako kakazingilizgika na tumapiri tunyake tutali. Apo ŵakasendeleranga ku Shilo, Hana wakwenera kuti wakaghanaghaniranga ivyo wamuyowoya mu lurombo kwa Yehova. Ŵakati ŵafika ku Shilo, ŵakakhala pasi na kurya chakurya. Hana wakafumapo luŵiro, wakaluta ku chihema cha Yehova. Wasembe Mukuru Eli wakakhala pamphepete pa mulyango. Kweni Hana mahara ghake ghose ghakaŵa kwa Chiuta wake. Wakagomezganga kuti malurombo ghake ghapulikikwenge mu chihema mura. Nangauli pakaŵavya munthu uyo wakamupulikiskanga pa suzgo yake, kweni wakamanya kuti Awiske ŵakuchanya ŵakumupulikiska. Chitima chikakwera, ndipo wakamba kulira.
11 Hana wakayowoyanga cha mu mtima kwa Yehova, uku wakunjenjemera. Milomo yake yikasunkhunyikanga apo wakakhuturanga ivyo vikaŵa mu mtima wake. Wakalomba nyengo yitali, wakapungulira mtima wake kwa Awiske. Wakapempha waka kuti Chiuta wamupe mwana yayi. Hana wakakhumbanga kupokera chawanangwa kwa Chiuta kweniso kuti nayo wapeleke icho wangakwaniska. Ntheura wakalayizga Chiuta kuti usange wababa mwana mwanalume, wamupelekenge kuti wateŵetere Yehova umoyo wake wose.—1 Sam. 1:9-11.
12. Kasi tikwenera kukumbuka vichi para tikulomba, nga umo wakachitira Hana?
12 Ivyo Hana wakachita ni sambiro ku wose awo ŵakuteŵetera Chiuta pa nkhani ya kulomba. Yehova wakukhumba kuti ŵanthu ŵake ŵayowoyenge nayo mwakufwatuka, kumupungulira vyose ivyo vili mu mtima wawo, nga umo mwana wakuchitira kwa mupapi wake uyo wakumutemwa. (Ŵerengani Salimo 62:8; 1 Ŵatesalonika 5:17.) Mpositole Petrosi wakalemba mazgu ghakupembuzga pa nkhani ya lurombo. Iyo wakati: “Muthulirani vyose ivyo mukwenjerwa navyo, chifukwa wakumupwelelerani.”—1 Pet. 5:7.
13, 14. (a) Kasi Eli wakamuyowoyera vichi Hana ndipo chifukwa wuli? (b) Chifukwa wuli ivyo Hana wakazgora Eli vikulongora kuti wakaŵa nadi na chipulikano?
13 Kweni ŵanthu ŵakupambana chomene na Yehova. Yehova ngwakupulikiska kweniso wakuchitira chitima ŵanthu. Apo Hana wakaliranga na kulomba, wakachiluka wakati wapulika munthu wakuyowoya. Eli, wasembe mukuru wakawonanga apo Hana wakalombanga. Eli wakati: “Kasi uŵenge wakuloŵera m’paka pawuli? Leka kumwa vinyo.” Eli wakawonanga kuti milomo ya Hana yikusunkhunyika, mwenecho wakulira, ndiposo umo wakuchitira. Kweni m’malo mwakuti wafumbe dankha kuti chikuchitika ntchivichi, iyo wakaghanaghananga kuti Hana waloŵera.—1 Sam. 1:12-14.
14 Mazgu agha ghakwenera kuti ghakamupweteka chomene Hana pa nyengo yakusuzga iyi. Nadi munthu mulara nga ni Eli wangamunena kuti waloŵera! Kweni Hana wakalongoraso kuti wakaŵa na chipulikano chikuru. Wakazomerezga yayi kuti vyakuchita vya munthu munyake vimutimbanizge kusopa Yehova. Hana wakamuzgora Eli na kumulongosolera mwantchindi icho chikachitika. Eli soni zikwenera kuti zikamukora, mbwenu wakazgora waka kuti: “Luta mu mtende, Chiuta wa Israyeli wafiske ivyo walomba kwa iyo.”—1 Sam. 1:15-17.
15, 16. (a) Kasi chikachitika ntchivichi Hana wakati wapungulira mtima wake kwa Yehova na kumusopa pa chihema? (b) Kasi tingachita wuli nga ni Hana para tikusuzgika maghanoghano?
15 Kasi chikachitika ntchivichi Hana wakati wapungulira mtima wake kwa Yehova na kumusopa pa chihema chake? Baibolo likuti: “Penepapo wakaluta ndipo wakarya chakurya, chisko chake chikaŵaso chachitima chara.” (1 Sam. 1:18) Hana wakapepuka mu mtima. Wakaŵa nga kuti katundu yose uyo wakamuphyoranga, wakathulira munthu wankhongono chomene, Yehova. (Ŵerengani Salimo 55:22.) Kasi lilipo suzgo ilo lingamutonda Yehova? Palijirethu.
16 Para tanyekezgeka, kuphyoka, panji tili na chitima chikuru, nase tingachita nga ni Hana. Timuphalire mwakufwatuka Chiuta uyo Baibolo likuti ‘wakupulika malurombo.’ (Sal. 65:2) Usange tikulomba na chipulikano, nase chitima chimalenge ndipo tiŵenge na “mtende wa Chiuta uwo ukuluska maghanoghano ghose.”—Fil. 4:6, 7.
“Kulije Jalawe Lakuyana na Chiuta Withu”
17, 18. (a) Kasi Elikana wakalongora wuli kuti wakakolerana na chilapo icho Hana wakachita? (b) Kasi Penina wakamanya pawuli kuti wakuphyokapo waka kusuzga Hana?
17 Mulenji wakulondezgapo, Hana wakalutaso ku chihema pamoza na Elikana. Hana wakwenera kuti wakamuphalira mfumu wake ivyo wakapempha kwa Chiuta kweniso chilapo icho wakachita. Dango la Mozesi likatenge mwanalume wali na mazaza gha kukanizga chilapo cha muwoli wake, usange wachita chilapo ichi pambere wandaphalire mfumu wake. (Maŵa. 30:10-15) Kweni Elikana wakakanizga yayi chilapo chira. Iyo na Hana ŵakasopa Yehova pa chihema pambere ŵandawelere kukwawo.
18 Kasi Penina wakamanya pawuli kuti Hana waleka kukwenyelera na ivyo wakamuchitiranga? Baibolo likuyowoya yayi, kweni mazgu ghakuti “chisko chake chikaŵaso chachitima chara” ghakulongora kuti Hana wakati walomba, wakamba kukondwa. Kwali ndimo vikaŵira panji yayi, Penina wakawona kuti wakuphyokapo waka kusuzga Hana. Kufuma apo, Baibolo likumuzunuraso yayi Penina.
19. Kasi Hana wakapokera thumbiko wuli, ndipo wakalongora wuli kuti wakamanyanga uko likafuma?
19 Pakati pajumpha myezi, Hana wakaŵa na mtende mu mtima. Kweniso wakaŵa na chimwemwe chikuru chifukwa chakuti wakatora nthumbo. Hana wakaluwa yayi uko thumbiko lira likafuma. Mwana wakati wababika, wakamuthya zina lakuti Samuyeli, ilo likung’anamura kuti “Zina la Chiuta.” Vikuwoneka kuti ng’anamuro la zina ili likukolerana na ivyo Hana wakachita, wakachema pa zina la Chiuta. Chaka icho mwana wakababikira, Hana wakalutako yayi ku Shilo pamoza na Elikana kweniso mbumba yose. Wakakhala pa nyumba na mwana vyaka vitatu, m’paka apo mwana wakalekera konkha. Kufuma apo, wakamba kunozgekera zuŵa ilo wamulekana na mwana wake wakutemweka.
20. Kasi Hana na Elikana ŵakafiska wuli chilapo icho ŵakachita kwa Yehova?
20 Chikaŵa chipusu yayi kuti Hana walekane na mwana wake. Kweni Hana wakamanyanga kuti Samuyeli wamupwelelereka makora ku Shilo, panyake na ŵanakazi awo ŵakateŵeteranga pa chihema. Ndipouli, mwana wakaŵa muchoko, ndipo ni mama nju uyo wangaleka kukhumba kuŵa pafupi na mwana wake? Nipera, Hana na Elikana ŵakaluta nayo msepuka uyu, mwakuchichizgika yayi, kweni mwakukondwa. Ŵakapeleka sembe pa nyumba ya Chiuta, ndipo ŵakapeleka Samuyeli kwa Eli. Ŵakamukumbuska vya chilapo icho Hana wakachita vyaka vitatu kumasinda.
21. Kasi lurombo lwa Hana lukulongora wuli kuti wakaŵa na chipulikano chikuru? (Wonaniso bokosi lakuti “ Malurombo Ghaŵiri Ghapadera.”)
21 Kufuma apo, Hana wakapeleka lurombo ulo Chiuta wakawona kuti ndwakwenelera kuti lulembeke mu Mazgu ghake. Apo mukuŵazga mazgu ghake, agho ghali pa 1 Samuyeli 2:1-10, muwonenge umo Hana wakalongolera kuti wakaŵa na chipulikano chikuru. Wakalumba Yehova chifukwa cha umo wakuchitira na nkhongono zake, wakukhizga ŵakujikuzga, wakutumbika ŵakuyuzgika, na kukoma panji kuthaska. Wakalumba Chiuta chifukwa cha utuŵa wake, urunji, na kugomezgeka kwake. Mphake kuti Hana wakati: “Kulije jalawe lakuyana na Chiuta withu.” Yehova ngwakugomezgeka fikepo ndipo wakusintha yayi. Iyo ni malo ghakubisamamo wose awo ŵakuyuzgika na kutambura ndipo ŵakupempha wovwiri kwa iyo.
22, 23. (a) Kasi tikumanya wuli kuti Samuyeli wakamanyanga kuti ŵapapi ŵake ŵakumutemwa? (b) Kasi Yehova wakamutumbikaso wuli Hana?
22 Samuyeli wakaŵa na mwaŵi chomene kuŵa na mama uyo wakaŵa na chipulikano chikuru mwa Yehova. Nangauli pamaso pakafipanga na anyina, kweni Samuyeli wakamanyanga kuti ŵandamutaye. Chaka na chaka, Hana wakalutanga ku Shilo, wakamuyegheranga Samuyeli chakuvwara cha mawoko ghafupi kuti wavwarenge pakuteŵetera pa chihema. Hana wakamusoneranga yekha mwana wake chakuvwara ichi kulongora kuti wakamutemwanga nadi. (Ŵerengani 1 Samuyeli 2:19.) Muŵe nga mukuwona Hana wakuvwalika Samuyeli chakuvwara chiphya, wakuchinyolora, na kumulaŵiska mwachitemwa uku wakuyowoya nayo mazgu ghawemi na ghakukhozga. Samuyeli wakaŵa na mwaŵi chomene kuŵa na mama wanthena. Ndipo nayo wakaŵa mwana wakukondweska ku ŵapapi ŵake kweniso kwa Israyeli yose.
23 Hana nayo wakaluwika yayi. Yehova wakamutumbikaso, ndipo wakababira Elikana ŵana ŵanyake ŵankhondi. (1 Sam. 2:21) Kweni thumbiko likuru chomene ilo Hana wakaŵa nalo ukaŵa ubwezi wake na Yehova, uwo ukalutilira kukura. Namwe mphanyi mwaŵa na ubwezi wanthena na Yehova, apo mukuyezga chipulikano cha Hana.
^ ndime 7 Nangauli Baibolo likuyowoya kuti Yehova “wakamupa chara ŵana” Hana, kweni palije ukaboni wakuti Chiuta wakamukwiyira mwanakazi wakujiyuyura na wachipulikano uyu. (1 Sam. 1:5) Nyengo zinyake Baibolo likuyowoya kuti Chiuta ndiyo wachita chinthu chinyake, apo fundo njakuti wachizomerezga waka kuti chichitike.
^ ndime 9 Mtunda uwu tikutolera kuti panyake Elikana wakakhalanga ku chigaŵa cha Rama, icho mu nyengo ya Yesu chikachemekanga Arimatiya.


text:
Ŵanyamuka ku Babuloni ndipo ŵafika ku Yerusalemu (31-36)
8 Sono aŵa ndiwo ŵakaŵa ŵalongozgi ŵa nyumba za awiskewo na mdauko wa awo ŵakakwera nane kufuma ku Babuloni mu kuwusa kwa Themba Aritazekisesi:+2 Pa ŵana ŵa Finehasi,+ Gerishomu. Pa ŵana ŵa Itamara,+ Daniyeli. Pa ŵana ŵa Davide, Hatushi.3 Pa ŵana ŵa Shekaniya, kufuma mu ŵana ŵa Paroshi, Zekariya, ndipo wakaŵa pamoza na ŵanalume 150 awo ŵakalembeka.4 Pa ŵana ŵa Pahati-mowabu,+ Eliyeho-enayi mwana wa Zerahiya, ndipo pamoza nayo pakaŵa ŵanalume 200.5 Pa ŵana ŵa Zatu,+ Shekaniya mwana wa Yahaziyeli, ndipo pamoza nayo pakaŵa ŵanalume 300.6 Pa ŵana ŵa Adini,+ Ebedi mwana wa Yonatani, pamoza nayo pakaŵa ŵanalume 50.7 Pa ŵana ŵa Elamu,+ Yeshaya mwana wa Ataliya, ndipo pamoza nayo pakaŵa ŵanalume 70.8 Pa ŵana ŵa Shefatiya,+ Zebadiya mwana wa Mikayeli, ndipo pamoza nayo pakaŵa ŵanalume 80.9 Pa ŵana ŵa Yowabu, Obadiya mwana wa Yehiyeli, ndipo pamoza nayo pakaŵa ŵanalume 218.10 Pa ŵana ŵa Bani, Shelomiti mwana wa Yosifiya, ndipo pamoza nayo pakaŵa ŵanalume 160.11 Pa ŵana ŵa Bebayi,+ Zekariya mwana wa Bebayi, ndipo pamoza nayo pakaŵa ŵanalume 28.12 Pa ŵana ŵa Azigadi,+ Yohanani mwana wa Hakatani, ndipo pamoza nayo pakaŵa ŵanalume 110.13 Pa ŵana ŵa Adonikamu,+ awo ŵakaŵa ŵaumaliro, mazina ghawo ghakaŵa agha: Elifeleti, Yeyiyeli, na Shemaya, ndipo pamoza nawo pakaŵa ŵanalume 60.14 Pa ŵana ŵa Bigivayi,+ Utayi na Zabudi, ndipo pamoza nawo pakaŵa ŵanalume 70.15 Nkhaŵawunganya pa mlonga uwo ukulazga ku Ahava,+ tikakhala penepara mazuŵa ghatatu. Kweni nkhati nalaŵisiska ŵanthu na ŵasembe,* Mulevi waliyose nkhamusangapo chara.16 Ntheura nkhachemeska Eliyezeri, Ariyeli, Shemaya, Elinatani, Yaribu, Elinatani, Natani, Zekariya, na Meshulamu, awo ŵakalongozganga ŵanthu, kweniso Yoyaribu na Elinatani, awo ŵakaŵa ŵasambizgi.17 Penepapo nkhaŵatuma kuti ŵalute kwa Ido, mulongozgi pa malo ghakuchemeka Kasifiya. Nkhaŵaphalira kuti ŵakaphalire Ido na ŵabali ŵake ŵateŵeti ŵa pa tempile* awo ŵakaŵa ku Kasifiya kuti ŵatitumire ŵateŵeti ŵa pa nyumba ya Chiuta withu.18 Pakuti woko liwemi la Chiuta withu likaŵa pa ise, ŵakiza na munthu wakuchenjera wakufuma pa ŵana ŵa Mali,+ muzukuru wa Levi, mwana wa Israyeli. Munthu uyu zina lake likaŵa Sherebiya+ ndipo wakiza na ŵana ŵake na ŵabali ŵake, wose ŵakaŵapo 18.19 Pakaŵaso Hashabiya uyo wakaŵa pamoza na Yeshaya, ŵakufuma ku Ŵamerari,+ ŵabali ŵake na ŵana ŵawo, ŵanalume 20 wose pamoza.20 Pakaŵa ŵateŵeti ŵa pa tempile* 220 awo Davide na ŵakaronga ŵakapeleka kuti ŵateŵeterenge Ŵalevi, wose awo ŵakazunulika mazina.21 Penepapo nkhapharazga kuti tiziŵizge kurya apo tikaŵa pa mlonga wa Ahava, kuti tijiyuyure pamaso pa Chiuta withu, kuti timufumbe umo tenderenge ulendo, ise, ŵana ŵithu, na katundu withu yose.22 Nkhachita soni kupempha themba kuti litipe ŵasilikari na ŵapamahachi kuti ŵativikilire mu nthowa ku ŵalwani, chifukwa themba tikaliphalira kuti: “Woko liwemi la Chiuta withu lili pa wose awo ŵakumupenja,+ kweni nkhongono zake na ukali wake vili pa wose awo ŵakumusida.”+23 Ntheura tikaziŵizga kurya na kupempha Chiuta withu pa nkhani iyi, ndipo wakapulika kuŵeya kwithu.+24 Sono nkhapatura ŵalara ŵa ŵasembe 12, mazina ghawo Sherebiya, Hashabiya,+ pamoza na ŵabali ŵawo 10.25 Penepapo nkhaŵapimira siliva, golide na viteŵetero, vyawanangwa ivyo themba na ŵakupeleka fundo ŵake na ŵakaronga ŵake na Ŵaisrayeli wose awo ŵakaŵako kura ŵakapeleka ku nyumba ya Chiuta withu.+26 Ntheura nkhaŵapimira mu woko lawo siliva lakukwana matalente* 650, viteŵetero vyasiliva vyakukwana matalente ghaŵiri, golide lakukwana matalente 100,27 mabakule ghagolide ghachokoghachoko ghakukwana madariki* 1,000, na viteŵetero viŵiri vyamkuŵa uwemi, vyakung’azima nga ni golide.28 Penepapo nkhati kwa iwo: “Muli ŵatuŵa kwa Yehova,+ viteŵetero navyo ni vituŵa, ndipo siliva na golide ni sembe yawanangwa kwa Yehova Chiuta wa ŵasekuru ŵinu.29 Muvisunge makora m’paka mukavipime pamaso pa ŵalara ŵa ŵasembe na Ŵalevi na ŵakaronga ŵa nyumba za awiskewo ŵa Israyeli mu Yerusalemu,+ mu vipinda* vya nyumba ya Yehova.”30 Ŵasembe na Ŵalevi ŵakatora siliva, golide na viteŵetero ivyo vikapimika kwa iwo, mwakuti ŵalute navyo ku Yerusalemu ku nyumba ya Chiuta withu.31 Paumaliro tikawukapo pa mlonga wa Ahava+ pa zuŵa la 12 mu mwezi wakwamba+ kuya ku Yerusalemu, ndipo woko la Chiuta withu likaŵa pa ise, wakatithaska mu woko la ŵalwani na ŵakujoŵelera mu nthowa.32 Ntheura tikiza ku Yerusalemu,+ tikakhalako mazuŵa ghatatu.33 Pa zuŵa lachinayi tikapima siliva, golide na viteŵetero mu nyumba ya Chiuta withu+ na kuvipeleka kwa Meremoti+ mwana wa Yuriya wasembe, ndipo wakaŵa pamoza na Eliyazara mwana wa Finehasi. Iwo ŵakaŵaso na Ŵalevi Yozabadi+ mwana wa Yeshuwa, na Nowadiya mwana wa Binuyi.+34 Vyose vikapendeka na kupimika, ndipo uzito wa vyose ukalembeka.35 Awo ŵakafuma ku wuzga, awo ŵakaŵa ŵakukoleka, ŵakapeleka sembe zakotcha kwa Chiuta wa Israyeli, ng’ombe zanalume 12+ za Israyeli yose, mberere zanalume 96,+ tumberere twanalume 77, na ŵapepe 12+ kuŵa sembe ya kwananga. Vyose ivi vikaŵa vya sembe yakotcha kwa Yehova.+36 Penepapo tikaŵaphalira ŵawusi ŵa vigaŵa vya themba,+ na ŵakazembe ŵa chigaŵa cha Kusirya kwa Mlonga+ ivyo themba likalangura, ndipo ŵakawovwira ŵanthu na nyumba ya Chiuta waunenesko.+


text: Sumu. Salimo la Davide.108 Mtima wane ngwakukhora, A Chiuta,Na umoyo* wane wose, nimbenge na kulizga vyakwimbira.+2 Wuka, iwe chakwimbira cha vingwe, na iwe wuwo, bango.+Niwuskenge matandakucha.3 Nimulumbaninge mukati mu ŵanthu, A Yehova,Nimbenge malumbo kwa imwe pakati pa mitundu.4 Pakuti lusungu* lwinu ndukuru, lukufika kuchanya,+Kugomezgeka kwinu kukufika ku mabingu.5 Mukwezgeke pachanya kujumpha mitambo, A Chiuta.Uchindami winu uŵe pachanya pa charu chose chapasi.+6 Mwakuti ŵakutemweka ŵinu ŵathaskike,Tiponoskani na woko linu lamalyero na kunizgora.+7 Chiuta wayowoya mu utuŵa wake kuti:“Nizayenge, nipelekenge Shekemu+ kuŵa chiharo.Ndipo nipimenge Dambo* la Sukoti.+8 Giliyadi+ ngwane, Manase nayo ngwane,Ndipo Efurayimu ntchisoti* cha ku mutu wane.+Yuda ni ndodo yane ya mulongozgi.+9 Mowabu ntchimphani chane chakugezeramo.+Niponyenge chilyato* chane pa Edomu.+Nichemerezgenge mwauchatonda pa Filisitiya.”+10 Kasi ni njani wanitolerenge ku msumba wakukhora?Ni njani wanidangilirenge m’paka ku Edomu?+11 Asi ndimwe, A Chiuta, mwaŵeneimwe mwatikana,Chiuta withu, uyo wakulutaso nase yayi ku nkhondo?+12 Tovwirani mu suzgo yithu,+Pakuti chiponosko cha ŵanthu ntchawaka.+13 Tisangenge nkhongono mwa Chiuta,+Ndipo wadyakirenge pasi awo ŵakupindikana nase.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
9 “Pulikani, imwe Ŵaisrayeli, muhanya uno mwambukenge Yorodani,+ mwamunjira na kuthereska mitundu yikuru na yankhongono chomene kuluska imwe,+ misumba yikuru ya malinga ghakugota kuchanya.+
2 Mwamuthereska ŵanthu ŵakuru na ŵatali, ŵana ŵa Anaki,+ awo mukuŵamanya ndipo muli kupulikapo vya iwo kuti: ‘Ni njani wangima ku ŵana ŵa Anaki?’
3 Ntheura, mumanye muhanya uno kuti Yehova Chiuta winu wadangirenge panthazi pinu.+ Iyo ni moto wakumyangura,+ ndipo wamuŵaparanya. Wamuŵathereska pamaso pinu, mwakuti mwamuŵachimbizga mwaluŵiro na kuŵaparanya, nga umo Yehova wamulayizgirani.+
4 “Para Yehova Chiuta winu waŵachimbizga panthazi pinu, mungayowoyanga chara mu mtima winu kuti: ‘Yehova waninjizga mu charu ichi kuti nipoke kuŵa chane chifukwa cha urunji wane.’+ Kweni Yehova wakuchimbizga mitundu iyi+ panthazi pinu chifukwa cha uheni wawo.
5 Mwamunjira na kupoka charu chawo chifukwa chakuti ndimwe ŵarunji panji ŵakunyoloka mtima chara. Kweni Yehova Chiuta winu wakuyichimbizga mitundu iyi panthazi pinu+ chifukwa cha uheni wawo. Kweniso wakuyichimbizga kuti wafiske mazgu agho Yehova wakalapa ku ŵasekuru ŵinu Abrahamu,+ Yisake,+ na Yakhobe.+
6 Ipo mumanye kuti Yehova Chiuta winu wakumupani charu chiwemi ichi kuti mupoke kuŵa chinu chifukwa chakuti ndimwe ŵarunji yayi, pakuti ndimwe ŵanthu ŵamtafu.+
7 “Kumbukani, mungaluwanga chara, umo mukamukwiyiskira Yehova Chiuta winu mu mapopa.+ Mwagalukira Yehova kwamba pa zuŵa ilo mukafumira mu charu cha Eguputo m’paka mwafika ku malo ghano.+
8 Pa Horebu napo mukamukwiyiska Yehova, ndipo Yehova wakakwiya namwe chomene mwakuti wakakhumbanga kumuparanyani.+
9 Nkhati nakwera mu phiri kuti nkhapokere malibwe ghapapati,+ agho pakalembeka phangano ilo Yehova wakachita namwe,+ nkhakhala mu phiri mazuŵa 40, muhanya na usiku.+ Nkharya chakurya chara panji kumwa maji.
10 Yehova wakanipa malibwe ghapapati ghaŵiri ghakulembeka na munwe wa Chiuta. Pa malibwe agha pakaŵa mazgu ghose agho Yehova wakayowoya kwa imwe mu phiri kufuma mukati mu moto pa zuŵa la ungano.+
11 Ghakati ghamara mazuŵa 40, muhanya na usiku, Yehova wakanipa malibwe ghapapati ghaŵiri, agho pakalembeka phangano.
12 Yehova wakati kwa ine: ‘Wuka, khira mwaluŵiro kufuma kuno, chifukwa ŵanthu ŵako awo ukaŵafumiska mu Eguputo ŵachita uheni.+ Ŵapatuka luŵiro mu nthowa iyo nkhaŵaphalira kuti ŵendengemo. Ŵajipangira chikozgo chachisulo.’+
13 Yehova wakatiso kwa ine: ‘Nawona kuti ŵanthu aŵa mbamtafu.+
14 Ntheura leka niŵaparanye na kusisita zina lawo pasi pa mtambo, ndipo iwe nikuzgore mtundu wankhongono na ukuru chomene kuluska iwo.’+
15 “Penepapo nkhazgoka na kukhira mu phiri, apo phiri likagoleranga moto.+ Malibwe ghaŵiri gha phangano ghakaŵa mu mawoko ghane.+
16 Nkhati nalaŵiska, nkhawona kuti mwanangira Yehova Chiuta winu. Mukajipangira katholi kachisulo. Mukapatuka luŵiro pa nthowa iyo Yehova wakamuphalirani kuti mwendengemo.+
17 Ntheura nkhatora malibwe ghaŵiri ghara na kughaponya pasi na mawoko ghane ghose ghaŵiri, nkhaghaswera pamaso pinu.+
18 Kufuma apo, nkhasindama pamaso pa Yehova, nga umo nkhachitira pakwamba, mazuŵa 40 muhanya na usiku. Nkharya chakurya chara panji kumwa maji,+ chifukwa cha zakwananga zose izo mukachita, pakuchita uheni pamaso pa Yehova na kumukwiyiska.
19 Nkhatenthema na ukali wa Yehova uwo ukagolera pa imwe,+ mwakuti wakakhumbanga kumuparanyani. Kweni pa nyengo yira napo Yehova wakanipulika.+
20 “Ukali wa Yehova ukagolera chomene pa Aroni mwakuti wakaŵa pafupi kumuparanya.+ Kweni Aroni nayo nkhamulombera pa nyengo yira.
21 Nkhatora kanthu kinu ako mukananga nako, katholi,+ nkhakawotcha na moto. Nkhakadinya na kukasira m’paka kakaŵa nga ni fuvu, ndipo nkhathira fuvu lake mu mlonga uwo ukufuma mu phiri.+
22 “Kweniso mukamukwiyiska Yehova pa Tabera,+ pa Masa,+ na pa Kiburoti-hatava.+
23 Yehova wakamutumani kufuma pa Kadeshi-barineya+ kuti: ‘Kwerani, mukapoke charu icho nimupaninge kuŵa chinu.’ Kweni imwe mukagalukira dango la Yehova Chiuta winu,+ mukaŵavya chipulikano+ mwa iyo ndipo mukamupulikira chara.
24 Mwagalukira Yehova kwamba waka pa zuŵa ilo nkhamumanyirani.
25 “Ntheura nkhasindama pamaso pa Yehova mazuŵa 40, muhanya na usiku.+ Nkhasindama nthena chifukwa chakuti Yehova wakayowoya kuti wamuparanyaninge.
26 Nkhaŵeyelera Yehova, nkhati: ‘Mwe Fumu Yikuru Yehova, mungaŵaparanyanga yayi ŵanthu ŵinu. Iwo mbinu na ŵinu,+ awo muli kuŵawombora mu ukuru winu na kuŵafumiska mu Eguputo na woko lankhongono.+
27 Kumbukani ŵateŵeti ŵinu Abrahamu, Yisake, na Yakhobe.+ Mungalaŵiskanga pa nkhwesa za ŵanthu aŵa chara, pa uheni wawo, na kwananga kwawo.+
28 Para mwaŵaparanya, ŵanthu ŵa mu charu icho mukatifumiskako ŵayowoyenge kuti: “Yehova wakatondeka kuŵanjizga mu charu icho wakaŵalayizga, kweniso wakaŵatinkhanga, lekani wakaŵafumiska na kuŵakomera mu mapopa.”+
29 Kweni aŵa mbanthu ŵinu na chiharo chinu,+ awo mukaŵafumiska na nkhongono zikuru na woko linu lakunyoloskeka.’+
Tumizgani
Tumizgani
Dotoronome 9
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=9&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D9%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Disembala 5-11
YESAYA 1-5
Sumu 107 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Tiyeni Tikwelere ku Phiri la Yehova”: (Mamin. 10)
[Woneskani vidiyo ya mutu wakuti, Kasi mu Buku la Yesaya Muli Vichi?]
Yes 2:2, 3—“Phiri la nyumba ya Yehova” likwimira kusopa kutuŵa (ip-1-CN peji 38-41 ndime 6-11; peji 45 ndime 20-21)
Yes 2:4—Ŵanthu awo ŵakusopa Yehova ŵakusambiraso nkhondo yayi (ip-1-CN peji 46-47 ndime 24-25)
-
Ivyo Tasambira: (Mamin. 8)
Yes 1:8, 9—Ni mwauli umo mwanamwanakazi wa Ziyoni ‘wakasidikira ngati nkhachilindo mu munda wa mpheska’? (w07 3/1 peji 6 ndime 5)
Yes 1:18—Kasi mazgu ghakuti: ‘Zaninge pera, tilanguruke (tidumbiskane) na kupana fundo,’ ghakung’anamurachi? (w07 3/1 peji 7 ndime 1; it-2-E peji 761 ndime 3)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Yes 5:1-13
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Longorani tumavidiyo uto twafuma pa kabokosi kakuti “Umo Mungapharazgira”, ndipo pamanyuma pa kavidiyo kalikose pemphani ŵapharazgi kuti ŵayowoye ivyo ŵasambirapo. Kweniso ŵachiskani kuti ŵalembenge masachizgo ghawo gha umo ŵangapharazgira.
UMOYO WACHIKHRISTU
Ivyo Vikukhumbikwa pa Mpingo: (Mamin. 7) Para mwakhumba mungadumbiskana fundo izo zili mu Buku Lapachaka (yb16 32 ¶3–34 ¶1)
“Ivyo Vingatovwira Kuti Tiŵe Ŵaluso mu Uteŵeti—Sambizgani Mwaluso na Buku la ‘Mujisungilire mu Chitemwa cha Chiuta’”: (Mamin. 8) Kudumbiskana. Chiskani awo ŵali na masambiro gha Baibolo kuti mwezi uno ŵalondezge fundo za mu buku la Sukulu ya Uteŵeti peji 261-262.
Sambiro la Baibolo la Mpingo: (Mamin. 30) ia mutu 12 ndime 13-25 na bokosi pa peji 107
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 154 na Lurombo
Kumbukani ichi: Mulizge sumu yiphya iyi kuti waliyose wategherezge dankha, kufuma apo, mpingo wose wimbe.


text:
Umo Mungapharazgira
GONGWE LA MULINDA
Fumbo: Kasi mukumanya ivyo lemba ili likuyowoya?
Lemba: Yoh 3:16
Yowoyani kuti: Magazini iyi yikulongosora vitumbiko ivyo imwe mungasanga chifukwa chakuti Yesu wakasuzgika na kufwa.
GONGWE LA MULINDA (pa peji laumaliro)
Fumbo: Wonani fumbo ilo lili pa peji laumaliro ndiposo mazgoro agho ŵanyake ŵakuzgora. [Fumbani fumbo lakwamba na mazgoro agho ŵanthu ŵanyake ŵakuzgora.] Imwe mukuti wuli?
Lemba: Mt 4:1-4
Yowoyani kuti: Dyabulosi wakamuyezga Yesu, kweniso wakayowoya nayo. Apa vikulongora kuti Dyabulosi ni uheni wa mtima wa munthu yayi, kweni ni munthu wanadi. Kasi ni vichi vinyake ivyo Baibolo likuyowoya vyakukhwaskana na Dyabulosi? Nkhani iyi yikulongosora vinandi vya Dyabulosi.
KUCHEMERA ŴANTHU KU CHIKUMBUSKO
Yowoyani kuti: Tikukhumba kumupani kapepara aka kakumuchemerani ku ungano wakuzirwa chomene. [Mupani kapepara.] Ungano uwu uzamuchitika pa Malichi 23. Pa zuŵa ili ŵanthu ŵanandi ŵazamukumbukira nyifwa ya Yesu Khristu na kutegherezga nkhani yakufuma mu Baibolo yakulongosora umo nyifwa yake yikutovwilira. Pa kapepara aka talembapo malo na nyengo iyo ungano uwu uzamuchitikira kuno kwithu. Muli ŵakupokelereka.
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka.